text:
Yehowa Sakse Ni Gaw Kaga Masha Ni Hpung Galai Shai Hkra N-gun Jaw Ai Kun?
Njaw ai. Madung hku nna anhte shapraw da ai Sin Langchyi magazine hta ndai hku tsun ai: “Makam masham nawku hpung galai na matu masha ni hpe n-gun jaw ai gaw shut ai.” * Lawu na lam ni a majaw anhte gaw kaga masha ni hpe atik anang n-gun n jaw ai re.
Yesu gaw shi sharin achyin ya ai lam ni hpe hkap la wa hkra kaga masha ni hpe atik anang n-gun njaw ai. Masha kachyi mi sha, shi a sharin achyin lam hpe hkap la na ngu shi chye da ai. (Mahte 7:13, 14) Shi hpang hkan nang ai ni, shi tsun ai ga ni hpe n hkap la nna kau da mayu ai hpe shi chye ai shaloi, atik anang n nga shangun ai sha, pru mat na ahkang jaw ai.
—Yawhan 6:60-62, 66-68.
Yesu gaw shi a sape ni hpe, kaga masha ni a makam masham galai wa hkra, atik anang n-gun njaw na matu sharin ya ai. Sape ni gaw Karai a Mungdan kabu gara shiga hpe, masha ni hkap la wa hkra atik anang n-galaw ai sha, sharawng awng ai myit hte hkap la ai ni hpe tam ma ai.
—Mahte 10:7, 11-14.
Nawku hpung galai wa hkra, jahkrit shama nna atik anang galaw ai gaw n kaja ai. Hpa majaw nga yang, Karai Kasang gaw shi hpe sharawng awng ai myit hte nawku ai ni hpe sha, hkap la ai majaw re.
—Tara Jahprang 6:4, 5; Mahte 22:37, 38.
Anhte A Bungli Gaw Kaga Masha Ni Anhte A Hpung De Shang Wa Hkra Galaw Ai Bungli Kun?
Anhte gaw Chyum Laika shiga hpe “lamu ga htum hkra” hkaw tsun ra ai majaw, Chyum Laika hta tsun da ai hte maren ‘shawa yawng a man, nta shagu hkan’ de kabu gara shiga hpe hkaw tsun ga ai. (Kasa 1:8; 10:42; 20:20) Moi na Hkristan ni hpe, shanhte a hpung de kaga masha ni shang wa hkra, gung lau nga ai ngu nteng n man tsun wa ai zawn, anhte ni hpe mung dai hku tsun ma ai. (Kasa 18:12, 13) Raitim, dai hku tsun ai gaw njaw ai. Anhte kamsham ai lam ni hpe, kaga masha ni hkap la wa hkra atik anang n-gun n jaw ga ai. Dai zawn galaw na malai, hpaji rawng ai hku lata nna dawdan lu hkra, ra rawng nhte niai machye machyang, lam matsun ni hpe kaga masha ni chye ging ai ngu nna sha, a kam ma ai.
Anhte ni gaw masha ni hpe nawku hpung galai mat hkra atik anang n-galaw ga ai. Nawku hpung ngu tsun nna, mung masa lam ni hta shang lawm ai, hpung masha ningnan law wa hkra arung arai ni jaw nna lau la ai lam ni n-galaw ga ai. Dai zawn re ai, Hkristan a prat hkrun lam hku nhkan ai sha, tinang hkum tinang Hkristan re ai ngu tsun ai ni hte tsep kawp n bung ai. *
Masha langai hta nawku hpung galai shang na ahkang nga ai kun?
Nga ai. Masha langai hta nawku hpung galai mai ai ngu Chyum Laika hta tsun da ai. Jiwoi jiwa ni nawku wa ai nawku htung hte maren n hkan sa ai sha teng man ai Karai Kasang hpe sharawng awng ai myit hte nawku wa ai masha ni a lam Chyum Laika hta ka matsing da ai. Dai hta Abraham, Ruhta, Kasa Pawlu hte Ahten masha nkau ni lawm ai. (Yawshu 24:2; Ruhta 1:14-16; Kasa 17:22, 30-34; Galati 1:14, 23) Dai hta n-ga masha langai hta, Karai Kasang ra sharawng ai nawku daw jau lam hpe n kam nawku mat yang, kau da na ahkang, hpaji nrawng ai hku lata na ahkang nga ai ngu Chyum Laika hta tsun da ai.
Mungkan Wunpawng Hpung (UN) gaw “mungkan a shinggyim ahkaw ahkang hte seng ai, upadi a matu npawt tara” re ai shinggyim ahkaw ahkang ndau shana ai laika hta mung, nawku htung galai shai na ahkang hpe jaw da ai. Masha shagu hta “tinang kam sham ai lam hte nawku hpung hpe myit ra ai hku galai mai” nna, “myit mang ai lam ni, hpaji jaw ai lam ni hpe sawk tam na ahkang, kaga masha ni hpe tsun dan na ahkang” nga ai ngu ndai ndau shana ai laika hta tsun da ai. * Dai ahkaw ahkang ni hte arau lawm wa ai lam gaw, kaga masha ni myit ra ai hku lata na ahkang hpe hkungga ai, tinang a makam masham hpe makawp maga ai, tinang nkam hkap la ai myit jasat ni hpe nyet kau na ahkang nga ai lam ni re.
Nawku hpung galai ai gaw jiwoi jiwa ni a nawku htung hpe arawng sadang n nga mat hkra galaw ai kun?
Dai hku nre ai. Gara nawku htung mi raitim, yawng hpe hkungga na matu Chyum Laika hta n-gun jaw da ai. (1 Petru 2:17) Dai hta n-ga kanu kawa ni hte makam masham n bung tim, shanhte hpe hkungga lara u, ngu ai Chyum Laika tara hpe Yehowa Sakse Ni hkan sa ma ai.
Rai ti mung, Chyum Laika hta tsun da ai ni hpe masha shagu hkap la na nre. Zambia mungdan hta kaba wa ai numsha langai ndai hku tsun ai: “Anhte mungdan hta gaw marai langai hpung galai yang sadi ndung ai arawn alai, nta dinghku hte jinghku jingyu ni hpe sadi ndung ai ngu shadu ma ai.” Yehowa Sakse ni hte Chyum Laika hkaja nna makam masham galai na matu dawdan kau ai shaloi, kaga masha ni shi hpe dai hku shadu ma ai. “Nu yan Wa gaw shanhte hpe sari jahpoi ai ngu, ngai hpe chyahkring hkring pawt nna tsun ai. Kanu Kawa ni myit ra ai lam hpe ning dang nna galaw ai gaw grai yak ai. . . . jiwoi jiwa nawku wa ai nawku htung hta grau nna, Yehowa hpe sadi dung na matu lata ai gaw, dinghku hte jinghku jingyu ni hpe sari jahpoi ai nre.” *
^ စာပိုဒ်၊ 2 January 1, 2002, Sin Langchyi-BU laika man 12, laika pang 15 hpe yu u.
^ စာပိုဒ်၊ 8 Ga shadawn, A.D. 785 daram hta Hkawhkam Shalaming (Charlemagne) gaw Sesun ni (Saxony) ginra na masha ni hpung galai na matu, ninghkap yang si dam jaw na ngu tsun ai. Buga uphkang ai masha ni gaw, Katawlik (Roman Catholic) shing nrai Luhteran byin ra na, shanhte uphkang ai ginra na masha shagu dai hpung de shang ra na re ngu tsun ai. Shaning 1555, Roma ahkaw ahkang npu hta makam masham nawku hpung yawng shang lawm nna seng htu da ai hpe Augsburg ga shaka hta mu lu ai. Hpung n galai ai ni hpe, dai buga ginra kaw nna gawt shapraw kau ma ai.
^ စာပိုဒ်၊ 11 Dai zawn ahkaw ahkang ni hpe mung, Africa shinggyim ahkaw ahkang hte seng ai ga shaka, Asian (Association of Souhteast Asian Nations) shinggyim ahkaw ahkang ndau shana ai laika, European shinggyim ahkaw ahkang hkrum zup hpawng, mungdan shagu a shinggyim ahkaw ahkang hte mung masa ga shaka ni hta mung madun da ai. Raitim, dai zawn ahkaw ahkang shapraw da ai mungdan ni hta pyi, lu ging ai ahkaw ahkang ni gaw amyu myu shai ai lam nga ai.
^ စာပိုဒ်၊ 14 Yehowa ngu ai gaw, Chyum Laika hta tsun da ai Karai Kasang a mying ningsang re.
GRAU NNA HKAJA
KARAI KASANG KAW NA KABU GARA SHIGA
Nawku Htung Ni Kade Nna Yang Hpa Byin Mat Na Kun?
Shinggyim masha ni yawng, teng man ai Karai Kasang hpe sha, myit hkrum mang rum let nawku ai aten du wa na kun?


c: text/html

text:
DAW 15
Myitsu Salang Ni Gaw Hpung Hpe Gara Hku Madi Shadaw Ya A Ta?
Anhte a hpung hta shabrai sha ai hpung sara ngu ai n nga ai. De a malai, Hkristan hpung n nan de hpang ai kaw na “Hpung hpe yu lahku na matu” atsam marai rawng ai salang ni hpe aya tang da ai. (Kasa 20:28) Wenyi lam hta kung hpan ai myitsu salang ni gaw, hpung hpe woi awn ai shaloi, “adip ahkrip re ai hku zawn n nawn ai sha, dingsa myit hte galaw nga” ai. “Nsan n seng ai amyat majaw n re ai sha, htauli htaula myit hte galaw” nga ai. (1 Petru 5:1-3) Anhte a matu shanhte hpa ni galaw ya a ta?
Anhte hpe lanu lahku nna makawp maga ya ai. Myitsu salang ni gaw Chyum Laika lam matsun ni hpe tsun dan nna, wenyi lam hta makawp maga ya ai. Karai Kasang gaw ndai ahkyak ai lit ap da ai majaw, hpung masha ni hpe adip arip n di ai sha, anhte a akyu hte ngwi pyaw lam hpe shalaw ya ai. (2 Korinhtu 1:24) Sagu rem ai wa gaw, shi a sagu langai hpra hpe atsawm sha lanu lahku ai zawn, myitsu salang ni mung hpung masha langai hpra hpe chye hkra shakut ai.—Ga Shagawp 27:23.
Karai Kasang ra sharawng ai hpe gara hku galaw mai ai lam sharin ya ai. Myitsu salang ni gaw anhte a makam masham ngang kang nga na matu, zuphpawng ni hpe bat shagu woi awn nna galaw ya ai. (Kasa 15:32) Ap nawng da ai ndai myitu salang ni gaw, hkaw tsun bungli hta mung woi awn ya ai. Karai a magam bungli hte seng ai lam shagu hta, anhte hte rau galaw nna, shaman ya ai.
Hpung masha langai hpra hpe n-gun jaw ai. Buga hpung myitsu salang ni gaw, anhte wenyi lam hta matut nna kaja nga hkra karum ya na matu, nta de sa na raitim, Nawku Htingnu hta raitim, Chyum Laika hte n-gun jaw ya ai.—Yaku 5:14, 15.
Myitsu salang law malawng gaw, kanbau bungli hte dinghku lit ni nga tim, hpung lit hpe mung shakut nna gun hpai ai. Bungli shakut ai ndai myitsu salang ni gaw, anhte a hkungga la ra ai lam hpe lu ging ai.—1 Htesaloni 5:12, 13.
Hpung myitsu salang ni a lit gaw hpa rai ta?
Myitsu salang ni gaw hpung masha langai hpra hpe lanu lahku ai lam gara hku madun ma a ta?

robotstxt: allowed

filter: keep


text:
时间:2017-06-06 17:51:56 来源:德宏团结报
E daihpot ninghkong e
Ndai mali zinghkra nhtoi gaja
Nhtoi nnan gaja ten hta
Ndai ja li la ja tsen ma ni a
Mado ginra ninghtan nta hta e
Ndai Ja Li Lanau hte Gatsen Roi Ji a
Mabu e nga singkong e pra ai
Ja tsen Ko Shong go ( Lahpai Ja Koi)
Ndai Mali Lagong hte (Jasham Hpung
Wang)
Akam hpuwang wa na-chying wa rum
Shawang amyit wa na-shang wa hkrum sai
nga in
Mali Lagong Ko
Mayat shing-yan wa wa na nga yang
Maya shingyan wa sa na pra yang
Dinghkun mayu ni go
Gabu hkanum na-chying wa lu
Shawang amyit na-shang wa su in
Gahpu ganau e shanum
Makyin jinghku e jahkum in
Mayat maya lahkum sharing ya
Gumja gumhpra tingnyang shading ya
Sharung aja shanum ya
Shakau hpaga jahkum ya
Shayi sut hteng shanum ya
Shadang agan hteng jahkum ya
Nli naili hteng shanum ya
Mahkang sumkung hteng jahkum ya
Tsali asut hteng shanum ya
Yangseng hpaga hteng jahkum ya
Asut shingnoi mung bon ya
Shayi jo rilan mung lanon ya sai
Shingrai
Daini Ja Tsen Ko Shong go
Dinghkun mayu ni ya ai
Sharung aja dai lun
Shakau hpaga dai gun in
Nnan shana njang
Dami ginding wa dap
Dama ginding wa hkap in
Mali Lagong hte
To-mung rau dun rau lung
Laron gintong rau dung in
Mayat maya lahkum rau lung
Gumja gumhpra tingnyang rau dung in
Kagu gamoi hte shawang amyit wa rum
Ganau gana hte mado ninghtan ga wa hkrum
Makyin jinghku e chye hkungga
Mano manang e chye la-ra rai in
Kagu gamoi e mung lahku
Ganu gawa e mung lanu rai in
Nan na mado dinghku shangang
Ningpan sai hkong shakang in
Shayi asut lamun gumrin lu
Shadang agan latsa gumhkyin su
Npan zinlong mung hpring
Nbang zinlong mung ing
Lamun sut gumrin lu in wa nga
Latsa agan gumhkyin lu in wa pra
Ja tsen Ko Shong hte
Mali Lagong go
Hkato tomung zon rau ganon
Wurat yan wutsang zon rau gapyon in
Hkanum maji rau sha ji
Ningsan htutsong rau sha hkri in
Mayat maya gumja gumhpra rai in
Gashu lamun mayat
Gasha latsa shaprat in
Shayi maga malong mayat
Shadang maga malong shaprat
Akrong lailik chyang ai shangai
Hpaji jan mau gup ai zinghkai
Waji labau manat
Wawoi htunghking ntat
Galu wunli wa wang
Gaba zinghka wa shang
Chyaulung wunmong langai rau lang
Chyauhpa magam rau dang in
Nga sa mangan wa nga
Pra sa nten wa ja in
Sumhpan lamun lakai in wa nga
Wudan awa galai in wa pra masit lo...


text:
MAHKAWN 135
Yehowa Hpyi Shawn Ai Lam: “Ngai Sha E, Hpaji Rawng U”
(Ga Shagawp 27:11)
1. Ngai hpe shatan ai wa a ga, ngai htang lu hkra,
Ramma ni e, na a salum ngai hpe jaw rit.
Nye a matu sak hkrung ai lam, yawng chye wa hkra,
Na a prat hpe sak jaw apnawng, sharawng awng let.
(CHORUS)
Ngai tsawra ai, shayi shadang sha,
Hpaji rawng ai lam hpe madun u.
Myit masin atsam mahkra lawm let,
Shakawn shagrau let madun u.
2. Myit masin mahkra sak jaw let, ngwi pyaw nga u.
Ahtu kataw hkrat sum mat tim, ngai sharawt na.
Ning hkap wa ai lam ni majaw, myit daw mat tim,
Ngai manu shadan ai lam chye let n-gun la.
(CHORUS)
Ngai tsawra ai, shayi shadang sha,
Hpaji rawng ai lam hpe madun u.
Myit masin atsam mahkra lawm let,
Shakawn shagrau let madun u.
(Trj 6:5; Hpj 11:9; Esa 41:13 ni hpe mung yu u.)


text:
June praw 9, bat Manga Ya shani Myitkyina, Shatapru Manau e galaw ai Jinghpaw Ginra Majan 6 ning hpring masat lamang woi galaw ai ningbaw masum hpe Myen asuya tara masa hku ahkyak la ai lam galaw ai re.
Myitkyina Wunpawng Amyusha Mungbawng Rapdaw, WMR, ningbaw Slg. Hkun Seng yan Amu Madu Slg. Labang Gam Awng, hte Mungshawa Zinlum Hpung-Myitkyina ningbaw Slg. Zau Jat ni hpe ‘lam hkawm n-gun madun ai’ hte seng ai tara upadi daw kaba 19 hte Myitkyina Masat (1) Pyada Dap kaw nna tara jawat tawn ai re.
Ndai manghkang hte seng nna, June 13, danai Myitkyina Tara Rung kaw tara dara ai shaloi, tara hkam Slg. Zau Jat ndai zawn tsun mat ai re.
“Anhte lam hkawm n'gun madun ai n re. Akyu hpyi hpawng galaw ai she re. IDP ni hpe htaw wa htaw sa na jarik n jin ai majaw, IDP ni lam hkawm sa wa ai she re.”
Tara agyi hku nna tara hkam masum hpe marai langai gumhpraw dam Myen kyat 30,000 gayet nna manghkang hpe shangut ai re.
Manau Wang, Majan 6 ning hpring akyu hpyi hpawng galaw ai shaloi, IDP hpyen yen ni gaw shanhte hkam sha ai, “Myen hpyendap hpe n ra ai, htim gasat majan n ra ai, mungdan kata mung maden majan n ra ai” ngu ai laika poster ni hpe mung hpai sa ai re lam hpe Slg. Zau Jat tara rung e sanglang mat ai lam tsun ai.
Akyu hpyi lamang hte Myitkyina, Waimaw mare lahkawng na buga masha ni hte hpyen yen ni yawng shawa masha 8,000 jan shanglawm sai re.
Popular
Latest
- KIO Ndau Shabra Laika, August 30 2010 (KNG TV) 31 Jan 2014
- 17 lang na Nhkum Hpunau ni a Manau Poi - 2010 (Ndau Laika) 7 Apr 2010
- 2008 'Jinghpaw Share Shagan' (Sawk Madun Laika) 25 Dec 2008
- 2010 Nov. 7 Myen Mung Ralata Poi Ntsa AKSYU A Ndau (Ndau Laika) 3 Nov 2010
- 2011 January 10 Shatapru Manau Poi gara hku galaw na da law? (ningmu) (Ningmu) 30 Dec 2010


text:
Daw Shi Jahku
Yehowa Hte Ani Sha Nga U
1, 2. Dai ni aten hta makawp maga lam gara kaw mu tam na kun?
NBUNG laru ru ai shani hta nang shinggan kaw lam hkawm nga ai ngu shingran yu u. Lamu gaw sin wa ai hte myihprap galam nna mu ngoi wa ai. Dai hpang marang htu wa ai. Shimlum ai shara hpe nang hkan tam ai. Hpang jahtum hta, shimlum nna hkraw ai shingbyi shara hpe mu ai shaloi nang grai pyaw mat na re.
2 Dai ni anhte dai zawn masa hta nga nga ai. Mungkan masa ni grau sawng wa ai. ‘Makawp maga lam gara kaw mu tam na kun?’ nga nna nang myit na re. Shakawn kungdawn sara ndai hku ka ai: “Ngai gaw Yehowa hpe, ‘Nye a shingbyi shara hte wahpang, Ngai hpa nga ai Karai Kasang nang rai nga ndai,’ nga nna tsun nga na nngai.” (Shakawn 91:2) Ya aten Yehowa gaw, anhte a manghkang ni kaw nna hkye lu ai zawn, htawm hpang a matu mung myit mada lam jaw ai.
3. Yehowa gaw anhte a shingbyi shara gara hku byin lu na kun?
3 Yehowa anhte hpe gara hku makawp maga ya ai kun? Anhte a manghkang ni hpe hparan lu na matu shi karum ya lu nna, anhte hpe shoihpa jaw mayu ai ni hta na shi grau atsam nga ai. Ya, anhte hta n kaja ai lam ni byin nga yang pyi, Yehowa gaw htawm hpang hta bai kaja hkra galaw ya na hpe kam mai ai. Anhte hpe “Karai Kasang a n-gaw nwai ai myit hta a nga nga mu” nga nna Chyum Laika hta n-gun jaw da ai. (Yuda 21) Yakhkak ai aten hta karum shingtau lam lu na matu Yehowa hte ani sha nga ra ai. Raitim anhte gara hku galaw lu na kun?
KARAI A TSAWRA MYIT HPE CHYEJU HTANG U
4, 5. Yehowa gaw anhte hpe tsawra ai lam gara hku madun ai kun?
4 Yehowa hte ani sha nga lu na matu, shi anhte hpe kade daram tsawra ai hpe chye ra ai. Anhte a matu Yehowa galaw ya ai lam ni hpe myit yu u. Dusat ni, hpun ni, nampan ni hte tsawm htap nga ai mungkan ga hpe jaw da ai. Namchyim hkum ai malu masha ni hte san seng ai hka ni hpe mung jaw da ai. Yehowa gaw Chyum Laika hku nna, shi a amying hte atsam ningja ni hpe tsun dan ai. Anhte a matu shi tsawra ai kasha Yesu a asak hpe jaw nna anhte hpe grai tsawra ai lam madun ai. (Yawhan 3:16) Dai zawn sak jaw ya wa ai majaw, anhte hta htawm hpang hte seng nna myit mada lam ni nga wa ai.
5 Yehowa gaw Meshia Mungdan re ai sumsing lamu asuya hpe gawde ngut sai majaw, kade nna yang yakhkak ai lam yawng hpe yeng seng ya sana. Dai Mungdan gaw mungkan ga hpe hparadisu byin hkra galaw ya nna, dai hta nga ai ni gaw ngwi pyaw simsa let htani htana nga lu na re. (Shakawn 37:29) Yehowa gaw, anhte hpe ya aten hta kaja htum asak hkrung lu na matu sharin ya nna mung shi a tsawra myit hpe madun ai. Shi hpe akyu hpyi na matu saw shaga nna, anhte a akyu hpyi ga ni hpe madat ya na matu galoi mung jin nga ai. Yehowa gaw anhte langai hpra hpe tsawra ai lam asan sha madun dan ai.
6. Yehowa a tsawra myit hpe nang gara hku bai htang na kun?
6 Yehowa a tsawra myit hpe nang gara hku bai htang na kun? Nang hpe galaw ya ai lam yawng a matu, shi hpe chyeju dum ai lam madun ra ai. Dai ni aten hta chyeju n dum ai ni law nga ai. Yesu mungkan ntsa nga ai shaloi mung, chyeju n chye dum ai ni law law nga wa ai. Kalang mi hta, Yesu gaw manggang kap ai marai shi hpe shamai ya ai. Dai ni kaw nna marai langai sha shi hpe chyeju dum wa ai. (Luka 17:12-17) Yesu hpe chyeju dum ai wa hte sha anhte bung mayu ga ai. Yehowa hpe galoi mung chyeju dum chye ai ni anhte byin mayu ai.
7. Yehowa hpe anhte kade daram tsawra ging ai kun?
7 Anhte mung, Yehowa hpe tsawra ai lam madun ra ai. Yesu gaw shi a sape ni hpe myit masin mahkra, myit kraw lawang mahkra, myit mang mahkra hte Yehowa hpe tsawra na matu tsun wa ai. (Mahte 22:37 hpe hti u.) Dai gaw hpa lachyum rai kun?
8, 9. Yehowa hpe anthe tsawra ai lam gara hku madun lu na kun?
8 Yehowa hpe anhte tsawra ai ngu n-gup ga hte tsun ai hte sha rai sai kun? N re. Yehowa hpe myit masin mahkra, myit kraw lawang mahkra, myit mang mahkra hte anhte tsawra ai nga yang, galaw hkawm sa ai lam ni hta tsawra ai lam hpe tatut madun na re. (Mahte 7:16-20) Anhte Karai Kasang hpe tsawra ai nga yang, shi hkang da ai tara ni hpe hkan sa na re nga nna Chyum Laika hta asan sha tsun da ai. Dai gaw yak ai kun? N yak ai. Yehowa a “hkang da ai ga chyawm gaw, yak la nga ai n rai” nga nna tsun da ai majaw re.—1 Yawhan 5:3 hpe hti u.
9 Yehowa a ga madat yang, ngwi pyaw nna myit dik ai prat lu na re. (Esaia 48:17, 18) Yehowa hte ani sha nga lu na matu anhte hpe gara gaw karum ya lu ai kun? Yu yu ga.
YEHOWA HTE MATUT NNA NIHTEP HKRA GALAW U
10. Yehowa a lam hpa majaw matut hkaja ra ai kun?
10 Yehowa a jinghku nang gara hku byin lu na kun? Chyum Laika hkaja ai kaw nna, nang Yehowa a lam grau chye wa nna shi hte grau hku hkau wa sai. Ndai hku hkau lam hpe wan hte shadawn mai ai. Wan matut chyi nga na matu hpun ra ai zawn, Yehowa hte hku hkau lam ngang kang na matu, shi a lam matut sharin la ra ai.—Ga Shagawp 2:1-5.
11. Chyum Laika hkaja ai gaw nang hpe gara hku akyu jaw lu ai kun?
11 Chyum Laika matut hkaja wa ai hte maren, na a myit masin hpe hkra ya ai lam ni chye wa na. Ga shadawn, Yesu gaw shi a sape lahkawng hpe Chyum Laika myihtoi ga ni hpe sanglang dan ai shaloi, myit masin hpe kade daram hkra ya ai lam Chyum Laika hta ndai hku tsun da ai: “Lam e anhte ga tsun nna, Chyum Laika ni a ga lachyum tsun hpaw dan mi ai shaloi, an a myit masin gadau gadap nga ma li ai, n rai ni?”—Luka 24:32.
12, 13. (a) Yehowa hpe tsawra ai anhte a tsawra myit gaw hpa byin mat chye ai kun? (b) Yehowa hpe tsawra ai myit matut nga hkra anhte gara hku galaw lu na kun?
12 Yesu a sape ni gaw Chyum Laika chye na wa ai shaloi myit masin hkra wa ai zawn, nang mung Chyum Laika shawng nnan chye na wa ai shaloi dai zawn hkamsha wa na re. Dai hku hkamsha ai myit gaw Yehowa hpe chye chyang wa nna tsawra wa hkra karum ya ai. Dai tsawra myit yawm mat hkra nang n kam galaw na re.—Mahte 24:12.
13 Karai Kasang a jinghku byin mayu yang shi hte hku hkau lam ngang kang hkra shakut ra ai. Karai Kasang hte Yesu a lam matut sharin la ra ai. Nang sharin la ai lam ni hpe na a prat hta gara hku hkan sa na hpe sumru ra ai. (Yawhan 17:3) Nang Chyum Laika hti ai (sh) hkaja ai shaloi tinang hkrai ndai hku san yu u: ‘Ndai gaw Yehowa Karai Kasang hte seng nna ngai hpe hpa sharin ya ai kun? Shi hpe myit masin mahkra, myit kraw lawang mahkra hte hpa majaw tsawra ging ai kun?’—1 Timohti 4:15.
14. Akyu hpyi ai gaw Yehowa hpe tsawra ai myit matut nna ngang kang wa hkra gara hku karum ya ai kun?
14 Nang hte na a manang galoi mung matut mahkai ai gaw, nan lahkawng a hku hkau lam hpe matut ngang kang ya ai. Dai hte maren Yehowa hpang tut nawng akyu hpyi yang, shi hpe tsawra ai myit matut nna grau ngang kang wa na. (1 Htesaloni 5:17 hpe hti u.) Akyu hpyi ai gaw sumsing lamu na Wa anhte hpe jaw da ai laksan kumhpa re. Anhte myit masin mahkra hte shi hpe tut nawng akyu hpyi ra ai. (Shakawn 62:8) Anhte a akyu hpyi ga gaw matsing da ai ga ni hpe bai kahtap htap tsun ai hku n re ai sha, myit kraw kata na sa ai ga ni rai ra ai. Chyum Laika hpe matut hkaja nna, myit masin mahkra hte akyu hpyi yang, Yehowa hpe tsawra ai myit matut ngang kang nga na re.
YEHOWA A LAM KAGA NI HPE TSUN DAN U
15, 16. Hkaw tsun bungli hpe nang gara hku mu mada ai kun?
15 Yehowa hte ani sha nga mayu yang, anhte a kam sham ai lam kaga ni hpe tsun dan ra ai. Yehowa a lam kaga ni hpe tsun dan ai gaw, laksan ahkaw ahkang langai re. (Luka 1:74) Dai gaw teng man ai Hkristan yawng hpe Yesu jaw da ai lit re. Anhte yawng gaw Karai Kasang Mungdan a kabu gara shiga hpe hkaw tsun ra ai. Nang dai hku galaw nga sai kun?—Mahte 24:14; 28:19, 20.
16 Kasa Pawlu gaw, hkaw tsun bungli hpe grai manu shadan ai majaw, dai hpe “sut gan” nga nna tsun ai. (2 Korinhtu 4:7) Yehowa hte shi a yaw shada lam kaga ni hpe tsun dan ai gaw, nang galaw lu ai kaw nna kaja htum re ai. Dai gaw, Yehowa a magam gun ai rai nna, nang galaw ai hpe shi manu shadan ai. (Hebre 6:10) Hkaw tsun bungli gaw, nang hte kaga masha ni hpe akyu jaw ai. Shanhte hte nang gaw Yehowa hte grau nihtep wa nna htani htana asak mung lu na majaw re. (1 Korinhtu 15:58 hpe hti u.) Karai a magam gun ai hta grau nna nang hpe myit shadik ya lu ai kaga bungli naw nga ai kun?
17. Hkaw tsun bungli gaw hpa majaw grai ahkyak nga ai kun?
17 Hkaw tsun bungli gaw grai ahkyak ai. Anhte shakut “shaja” let “mungga hpe hkaw” tsun ra ai. (2 Timohti 4:2) Karai Kasang a mungdan shiga hpe masha yawng na lu na matu grai ahkyak nga ai. “Yehowa a galu kaba ai nhtoi ni nga ai; dai gaw ni wa nna grai lawan nga ai.” Chyahtum gaw “hpang hkrat na, n rai” nga nna Chyum Laika hta tsun da ai. (Zehpani 1:14; Habaku 2:3) Kade nna yang, Yehowa gaw Satan a n hkru ai mungkan hpe jahten kau sana re. Garai n jahten shi yang, masha ni Yehowa hpe nawku na matu lata lu hkra, shanhte hpe sadi jaw ra ai.
18. Teng man ai Hkristan ni hte rau Yehowa hpe hpa majaw nawku ra ai kun?
18 Yehowa gaw, teng man ai Hkristan ni hte rau, shi hpe anhte nawku na matu ra sharawng ai. “Tsaw ra ai myit rawng wa na hte kaja ai amu bungli byin wa na matu, shada shingjawng hkat lu hkra, langai hte langai myit tau myit htang nga ga: nkau mi wa htung nga ai zawn, anhte gaw tinang a zup hpawng ai lam hpe n koi n kau ai sha, shada da hpe shadum shahprang nga ga: dai nhtoi du magang ra ai hpe, nanhte chye myit dai majaw” shada da grau nna n-gun jaw hkat mu nga nna Chyum Laika hta tsun da ai. (Hebre 10:24, 25) Zuphpawng yawng hpe anhte shakut nna lung ra ai. Zuphpawng ni hta shada da n-gun jaw na matu ahkaw ahkang lu ai.
19. Anhte a Hkristan hpunau nauna ni hpe tsawra na matu hpa gaw karum ya lu ai kun?
19 Nang zuphpawng sa lung yang, Yehowa hpe nawku na matu nang hpe karum ya ai manang ni lu wa na. Nang zawn Yehowa hpe nawku na matu, shakut nga ai hpunau nauna ni hte nang hkrum lu na. Shanhte gaw nang zawn n hkum tsup ai ni rai nna shut chye ai. Shanhte shut hpyit ai lam ni nga wa yang, mara raw ya lu hkra myit hpe hkyen da ra ai. (Kolose 3:13 hpe hti u.) Hkristan hpunau nauna ni a kaja ai atsam ningja ni hpe galoi mung myit maju jung yang, shanhte hpe tsawra nna Yehowa hte ani sha nga lu na re.
ASAK MAJING
20, 21. “Asak majing” ngu ai gaw hpa rai kun?
20 Yehowa gaw shi a jinghku ni yawng hpe kaja htum asak aprat hpe lu shangun mayu ai. Htawm hpang hta lu na asak gaw, ya na asak hte tsep kawp n bung ai lam Chyum laika hta tsun da ai.
21 Htawm hpang hta anhte gaw asak 70, 80 daram hte n re ai sha, htani htana asak hkrung lu na re. Tsawm htap ai hparadisu hta ngwi pyaw simsa let hkam kaja nna, “htani htana asak” hkrung lu na re. Dai hpe Chyum Laika hta “asak majing” nga nna tsun da ai. Yehowa gaw anhte hpe dai asak majing jaw na ngu ga sadi jaw da ai. Raitim, dai hpe “magra” da na matu galaw mai ai lam yawng hpe galaw ra ai.—1 Timohti 6:12, 19.
22. (a) “Asak majing ngu ai asak hpe magra noi lu” na matu anhte gara hku galaw lu na kun? (b) Htani htana asak hpe anhte a n-gun atsam hte hpa majaw n mai lu ai kun?
22 “Asak majing ngu ai asak hpe magra noi lu” na matu, anhte gara hku galaw mai ai kun? Anhte “mai kaja ai galaw nga” nna, “mai kaja ai bungli hta sut su” ra ai. (1 Timohti 6:18) Chyum Laika kaw nna anhte chye wa ai hte maren hkan sa ra ai ngu ai lachyum re. Raitim, asak majing lu na gaw anhte shakut ai hta madung ai n re. Htani htana asak ngu ai gaw tinang a n-gun atsam hte lu mai ai n re. Dai gaw, sadi dung ai mayam ni hpe tsawra myit hte jaw ai Yehowa a “chyeju” kumhpa she re. (Roma 5:15) Sumsing lamu na anhte a Wa gaw, shi a sadi dung ai mayam ni hpe dai kumhpa teng sha jaw mayu ai.
23. Teng man ai lam hpe ya lata na matu hpa majaw ahkyak ai kun?
23 ‘Karai Kasang hkap la ai lam hku ngai nawku nga ai kun?’ nga nna tinang hkum tinang san yu ra ai. Nang galai shai ra ai lam nkau mi hpe mu wa yang, kalang ta nang galai shai ra ai. Yehowa a ga madat na matu galaw lu ai lam yawng galaw nna, shi hpe kam hpa na nga yang Yehowa gaw anhte a shingbyi shara rai wa na re. Yehowa gaw Satan mungkan a jahtum nhtoi laman hta mung shi hpe sadi dung ai masha ni hpe hkye la na re. Dai hpang Yehowa gaw ga sadi jaw da ai hte maren, Hparadisu hta anhte hpe htani htana nga shangun na re. Nang teng man ai lam hpe ya lata na nga yang, asak majing hpe lu na re.


text:
时间:2017-05-28 11:16:56 来源:德宏团结报
Ma chyangai hpe go shangai dat ai hte ganu a makau ko nga shangun nna, shangai ai na-yi hkum mi laman hta chyu jo ra sai. Chyu nnan go shangai dat ai htom 3-4 ya laman pru ai nsam htoi magyep rong ai chyu hpe nga ai re, shi go chyangai ma ni a gaja dik ai lusha rai nga ai, hkum de wa nna, ma chyangai ni a hkumhkrang hkamja na matu mung makop ya lu nga ai. Chyu go ma chyangai ni sa pra ai ko nna shata 6 laman na lusha hte ntsin rai nga ai, ndai laman hta, ma chyangai ni hpe go gaga sha hpa njo ra ai.
Ganu a chyu go chyangai ma ni kan mase re ana htang maja lu ai hte rau, ganu hte ma chyangai marit ningni shon ai mahkrai langai mi mung rai nga ai. Ma chyangai shata 6 hpring ai htom go, gaga lusha ni mai jat jo sai, dai raitim ganu a chyu mung dingyang no jo ra ai.
Shangai ai shata 6 ko nna laning mi laman, ma ni hpe gaga lusha jo na shong e chyu shong jo ra ai, dai zon galo du yang she ma hkamja lu ai. Ma gaji ni a lusha go: Amani sha gatok mani ai namlap simai, n-gu jahkai, lasi jahkai hte namsi namso,asau, nga jahkai, u, shan hte nga chyu jahkai ni. Lusha ndai ni hta lo htam ai wuisinsu hte nhprang rai rong nga ai. Asak 1-2 ning du jang go ganu a chyu loi shayom jo ra sai.
Ma chyangai ni a matu galo ai lusha shing nrai na dusat chyu ni jo yang ma chyangai ni a hkamja lam wa-hkya hkra chye nga ai, grau nna go ja gumhpro yak ai ni manu hpu shatang tso ai lu sha bai nlu mari rai nna, ma ni hpe jo shut rai chye ai. Bai nna, lusha hpe nsan seng ai hka hte gayau jo hkra rai jang mung ma ni n hkamja wa ai. Hka gom, nga chyu jo palin re ni hpe mung san seng galo du ra ai, dai nrai jang, ma chyangai ko ana kap nna si hkrum wa ai pyi nga nga ai.
Aizi ana kap sai ganu ni go, ma chyangai hpe chyu nmai jo ai. Chyangai ma hpe go tsi sara ni matsun ai hku lahku sa wa na .
Shayi num ni asak ko hkan nna lu sha jahtuk chye ra ai
Asak 15ning-25ning laman. Ndai aten na shayi num ni go num hking byin an nna, mayat hkrang ni kung wa, mayat tsip kung wa re hte rau, masha a hkum shan ni mung amyin ahkye rai kang tsom nga ai. Ndai ten hta danbeji, jifangson(脂肪酸) hte wuisinsu ni lo lo sha bang la ra ai, ga shadon hkrang hpro, gaujeng, lasi maku, shan zin, lasi jahkai ni.
Dai hte rau, ajum shau sha, ahka lo lu na. Dai zon galo du jang she hkum shan madi tsom, ajit lo rai nna, myiman ko sau pru re hpe mung htang kau lu ai.
Asak 25 ning-30 ning laman. Ndai ten na shayi num ni go, myi makau hkan ginnyung wa, shan hpyi gata na sau ja- hkai shau mat wa rai nna, shan hpyi ni mung mazep mazap rai wa sai. Lusha asan re lo sha nna, ahka lo lu ra ai, grau nna go wuisinsu C hte wuisinsu B rong ai lu sha lo sha na, ga shadon hkyi zhai simai(荠菜), hkranghkyi pot hkye, mahkrisum, n gyin, nokyu, makrat, nga chyu re ni.
Asak 30 ning-40 ning laman. Ndai a ten na shayi num ni go mayat tsip n-gun yom mat wa nna, shanhpyi ni hkun hkro, myi jut ko ginnyung kyip wa, nhka kya ginro, mani ai shaloi myiman ginnyung ai grau dan pru, ndai go hkum hkrang gata ko ahka hte wuisinsu to ai majo re. Dai majo, a- hka lo lu ra ai, jahpot manap rot ai hte hka hpun lum gatsi (Haushin 200~300) lu yang gaja ai. Dai hta lai nna, wuisinsu lo htam ai namlap simai namsi namso ni mung lo sha, gyau- yandanbe(胶原蛋白) rong ai dusat danbeji, wa lago, wa hpyi, nga, shanzin re ni.
Asak 40 ning-50 ning laman. Ndai ten na shayi num ni go gumgai maga de shang wa sai majo, mayat tsip n-gun yom mat, nong e masin pot mayu la shing nrai myit npyo rai chye ai, shan hpyi hkun hkro ningja n rong mat, myi grupyin hku chyang mang wa, hkum sai n-gun rong wa ai bo lusha lo sha ra sai, ga shadon hkainu, naisam, mati, linmung si, nbu si hte Wuisinsu E lo ai simai, huazhai simai, ga lasi sau re ni.


text:
Galati
Galati 1
1-2Masha kaw na n rai, masha a ahkang majaw mung n re ai sha, Yesu Hkristu hte si mat ai ni kaw na shi hpe sharawt la ai Kawa Karai Kasang a ahkang majaw kasa rai nga ai ngai Pawlu hte, ngai hte rau nga ai hpu nau ni nlang hte gaw, Galati mung na Hpung ni kaw ga shana dat ga ai.
3 Anthe a Wa Karai Kasang hte Madu Yesu Hkristu kaw na chyeju hte ngwi pyaw ai gaw, nanhte hta e a nga nga ma lit ga law.
4 Dai Madu gaw, anhte a Kawa Karai Kasang a myit ra ai hte maren, ya e rai nga ai n hkru ai mungkan ga na anhte hpe mawai la u ga, anhte a yubak a matu mara shi hkum hpe nan ap kau ya wu ai.
5 Dai Kawa Karai Kasang kaw, htani htana prat dingsa e hpung shingkang a nga nga u ga law. Amen.
6 Hkristu a chyeju hta nanthe hpe shaga la ai wa kaw na nde wa alawan hka wa nna, kabu gara shi ga kaga hpang de hkan nang myit dai majaw, ngai amau nga nngai.
7 Dai kabu gara shi ga kaga chyawm gaw, kabu gara shi ga mai ngu na n re ai sha, Hkristu a kabu gara shi ga hpe shabyak mayu nna, nanhte hpe sharu shatsang nga ai ni nkau mi rai nga ma ai.
8 Rai ti mung, anhte nanhte hpe hkaw tsun dan ai kabu gara shi ga hta kaga, anhte mung, sumsing lamu na lamu kasa mung, nanhte hpe hkaw tsun dan a yang gaw, shi dagam dala hkrum u ga.
9 Nanhte hkam la ma nit dai kabu gara shi ga hta kaga, marai langai ngai nanhte hpe hkaw tsun dan a yang gaw, shi dagam dala hkrum u ga, ngu nna shawng e anthe tsun ga ai hte maren, ya e ngai bai naw tsun nga nngai.
10 Kaning rai nme law, ning nga tsun ai gaw, masha myi man pa na ngai ra nga nngai kun? Masha ra ai hku ngai naw hkan nang nga yang gaw, Hkristu a ali ama ngai rai na nngai n rai.
11 Dai hta kaga, hpu nau ni e, ngai hkaw dan yu ai kabu gara shi ga gaw, masha myit ai lam hte maren n rai nga ai gaw, ngai nanhte hpe shadum shahprang ma de ai.
12 Kaning rai nme law, masha kaw na ngai dai hpe hkam la nngai n rai; sharin achyin ya ai hte mung ngai n hkam la ai sha, Yesu Hkristu a shingran ga hte nan hkam la nngai.
13 Yuda htung hta naw nga ai shaloi e, nye a arawn alai a lam nanhte na yu ma nit dai; Karai Kasang a Hpung hpe nachying ladu lai hkra ngai zingri zingrat nga nna, dai hpe akrin atsai di kau ma we ai.
14 Nye a ji woi ni a matsun maroi ga a lam nachying nja nhpra rai nga nngai majaw, nye a amyu na rau ram manang ni law law hte, Yuda htung hta e ngai grau nna kaba wa nngai.
15-16Rai ti mung, dai Kasha a kabu gara shi ga hpe maigan amyu ni hpe hkaw tsun dan u ga, nye nu a hkritung nna pyi ngai hpe san tawn da ai Karai Kasang gaw, shi a chyeju majaw ngai hpe shaga la nna shi Kasha a lam ngai hta shapraw dan na ra nga ai shaloi jang, ngai hkum shan yan asai hpe bawng yu nngai n rai.
17 Dai hta kaga nye a shawng e kasa tai ai ni hte sa hkrum na, ngai Yerusalem de n lung wa ai sha, Arabi mung de sa nhtawm, Damasku mare de bai wa nngai.
18 Dai hpang masum ning lai yang she Kehpa hte jahkrum na, ngai Yerusalem de lung wa nngai rai nna, shi manga ya tup shi hte rau a nga nga nngai.
19 Dai Madu a kanau Yaku hta kaga, Kasa galè hpe ngai n mu nngai.
20 Nanhte hpe ngai ka dat ai hta, masu magaw ga n lawm nga ai ngu nna, yu mu, Karai Kasang a man e ngai tsun nga nngai.
21 Dai hpang e Suri hte Kiliki ginwang hkan e ngai sa du nngai.
22-24Hkristu hta e nga ai, Yuda mung na Hpung ni chyawm gaw, nye a myi man hpe rai n chye n dum ma ai rai nna, Shawng e anhte hpe zingri zingrat ai wa gaw, tinang nan shawng e akrin atsai di kau ai makam masham lam hpe, ya e hkaw tsun nga ai da, nga nna na la ai hte sha, nye a lam Karai Kasang hpe shakawn kungdawn nga ma ai.


text:
Maumwi 87: Ma Kaji Yesu NawKu Htingnu Kata Du Nga Ai
Lasha langai mi asak kaba ai masha ni hte, aga shaga nga ai hpe yu yu mu. Shanhte gaw Yerusalem mare na Karai Kasang a nawku htingnu na sara ni rai ma ai. Dai lasha gaw Yesu re. Shi tsawm ra kaba wa sai. Ya asak 12 ning rai sai.
Karai Kasang a lam ni, bai Chyum Laika hta ka da ai lam ni hpe Yesu law law chye ai majaw dai sara ni grai mau ma ai. Raitimung Yosep hte Mari mung hpa rai ndai shara hta nnga ma ni? Shan kanang e du nga ma ni? yu yu ga.
Yosep gaw shaning shagu galaw ai shalai wa ai ngu ai ahkyak ai pio shang na matu shi a dum nta masha ni hte Yerusalem mare de sa ma ai. Nazaret hte Yerusalem lapram lam tsan nga ai. Kadai mung Mawdaw ka nlu ma ai. Wang leng mung nnga ai. Dai aprat e dai baw nnga ai. Masha law malawng lagaw lam hkawm ma ai. Yerusalem mare de du na matu masum ya na ai.
Yosep hta shayi shadang sha law law lu ai. Dai rai nna Yesu hta kanau ni, kajan ni lu ai majaw Yosep hte Mari gaw bau maka ra ai. Shing rai Yosep hte Mari gaw kasha ni hte grai tsan ai Nazaret dum nta de nhtang wa ma ai. Kaga rau wa manang ni hte Yesu lawm nga a dawng, nga nna myit ma ai. Raitimung lani mi hkawm wa nna wa hkring sa ai shara hta Yesu hpe nmu ma ai. Jinghku ni hte manaw manang ni kaw tam ma timung Yesu nlawm wa ai. Dai majaw Yerusalem de bai nhtang sa nna shi hpe hkan tam ma ai.
Hpang jahtum hta sara ni a lapran e, Yesu hpe mu ai. Yesu gaw sara ni tsun ai ga hpe madat nga ai. Ga san ni mung san ai. Shi dai daram nyan hpaji chye ai hpe masha yawng mu nna mau nga ma ai. Raitimung Mari gaw: ‘Nye kasha e, hpa rai ningdi mi ta? n wa hte nu ngai sha hpe myit ru myit tsang hte hkan tam ga ai,’ nga nna tsun ai.
Yesu gaw ‘ngai hpe hpa rai hkan tam myit ta? nye wa a nta kaw nga mai ai nan n chye ma ni?’ nga nna htan ai.
Teng ai, Karai Kasng a lam hpe sharin la lu ai shara hta Yesu nga mayu ai. Anhte mung ndai zawn re ai myit rawng yang kaja ai nrai ni? Yesu gaw Nazaret mare kaw bat shagu nawku zup- hpawng sa ai. Shi atsawm sha madat la ai majaw, Chyum Laika grai chye ai. Anhte mung Yesu hte bung lu hkra shi a kasi ningli hkan nang ga.
Luka 2:41-52; Mahte 13:53-56.


text:
HTESALONI NI KAW SHAGUN DAT AI LAIKA LAHKAWNG
2 Htesaloni 1
1 Pawlu, Silwanu hte Timohti hte gaw, anhte a Wa Karai Kasang hte Madu Yesu Hkristu hta rai nga ai Htesaloni masha ni a Hpung hpe, ga shana dat ga ai.
2 Kawa Karai Kasang hte Madu Yesu Hkristu kaw na, chyeju hte ngwi pyaw ai gaw, nanhte hta e a nga nga ma lit ga law.
3 Hpu nau ni e, nanhte a makam masham gaw kaba la wa nna, nanhte langai hte langai a tsaw ra ai myit gaw shada da e law htam jat wa ai majaw, ging dan nga ai hte maren, nanhte mahkra a matu mara Karai Kasang hpe tut nawng e shakawn kungdawn nga na, anhte ra nga ga ai.
4 Dai rai nna nanhte hkam ai zingri zingrat hte nni nkri mahkra hta, nanthe a galu kaba ai myit hte makam masham ai a majaw, Karai Kasang a Hpung ni a man e anhte hkum nan lala, nanhte a jaw e gumrawng kabu nga ga ai.
5 Karai Kasang mungdan a matu mara nanhte nni nkri hkrum myit dai majaw, dai mungdan hta nanthe ging dan nga myit ga, dai lam gaw Karai Kasang a ding man ai jeyang ai lam a kumla tai nga ai.
6 Kaning rai nme law, dai Madu Yesu gaw sumsing lamu de nna, shi a n-gun rawng ai lamu kasa ni hte rau wan shinglet hte paw pru nna,
7 Karai Kasang hpe n chye n chyang ai ni hte, anhte a Madu Yesu Hkristu a kabu gara shi ga n madat mara ni ai hpe matai dawp na shaloi e,
8 nanhte hta nni nkri jahkrum ai ni hpe, nni nkri bai nhtang jaw na hte, nni nkri hkrum nga ai ni nanhte gaw, anhte hte rau ban sa ai nhtang jaw na ra ai, Karai Kasang a ding man ai hku rai nga lu ai.
9 Yesu gaw shi a chyoi pra ni hta dan hkung nga ai hte, nanhte gaw anhte a sakse ga hpe kam sham nga myit dai majaw, dai shani hta e kam sham nga ai ni mahkra hta shi mau mahka hkrum ai shaloi e,
10 n madat ai ni gaw dai Madu a myi man hte shi a atsam a hpung shingkang hte, hka wa na htani htana hten nan ai ari ahpri hkrum na ma ra ai.
11 Dai re ai majaw, anhte a Karai Kasang hte Madu Yesu HKristu a chyeju marang e, anhte a Madu Yesu a mying nsang gaw nanhte hta e shagrau ai hkrum lu na hte, nanhte mung shi hta e shagrau ai hkrum lu hkra,
12 anhte a Karai Kasang a shaga la ai chyeju hpe nanhte hkam ging nga na hte, mai kaja ai marai myit yawng hte kam sham ai hte seng ai magam bungli shagu hpe, tsam mari re ai hte shatsup lu myit ga, anhte nanhte a matu mara tut nawng e akyu a hpyi nga ga ai.


text:
时间:2017-04-01 11:49:30 来源:《Wunpong》
Jahpot Nnau Brang Nan ni a nta ko manap shat sha la rai, Nnau ga a sinpro maga de modo hte ninghpu she hput rai, lam gade ndam ai hku hkom mat wa saga ai.
Lam dung lawu lahta hkan apreng preng re byinlang hpun makau e, soyi lap galup ai gaji ji lo ai ntsa nta hpe yu yang, grai gatsi pyo na zon rai nga ai, hkauna pa makau hkan e, hkauna shap galo ai masha ni rong ai ginsum mahtang mi re,hkauna sa galo yang jan marang gan gyi hkringsa ai shara mahtang mi re, ginsum zon re nta grai nga ta sai, ya hte yu hkom lai wa ai kon maram lu ai, ndai ginra hta nga shanu ai masha ni ja gumhpro gade lu tim, dum nta hpe grai jahtap jahtuk let galo shakya rong ai htinggo nlo ai.
Daini go bumlang shagong mung mu mada sai, marai lahkong pyi ahpum npot na zon re kadung hpun gaba ni hta ahkye hkye re kadung pu pu tsom nga ai.Lam dung lahta de hpun kran ai masha lahkong hpe mu mada dat ai hte, ta dingsi let gintan dat ga ai, shan a makau ko loi lasi lasi re magui langai mung tsap nga ai, ganing nga tim, magui hte hpun garot shangun ai yan re ngu myit la ai, maling mala gata hku modo hte galik gale ganyi ganga rai loi hkom ai htom, modo ninghpu maling ko wa chya mat sai, yu hkom na matu chyinghka hpong di lago hpe ga de jahkrat dat ai hte, hpuk nga ai ninghpu go lahto du hkra lim lung wa ra ai, hkra maga de san tsom gyigo let lui hkrat wa ai hkanu langai gasho nga ai, gatsi bungli hpyi hpyi nga bung ahpyi nga ai, sumprang hte nga gap ai ni.
Nga mano ai ni hka hpunla ja ai shara hkan, hka kau hkan, le ko lahkong mi, wo ko masum mi rai htingko let nga hkui nga ma ai, anhte yen hkrai wa jang, gaya nna kun, nga hkui brang kau mi, hka hprohpra she shara hkra hprong mat wa masai, yungui shayi ni go san tsom ai hkanu hpe mu ai hte san tsem mahku sho let shapyo bang wa masai, nu num kau go madu yu sharong ra ai lungja gasha hpe hta ma ai, zaibru jang zinglong hku loi bai matut hkom ai hpang, won lahkong masum hkring nga la ai hka kau ko modo bai jahkring dat sai.
Myau ga sa ai lam hta hkanu gaba langai no din nga ai, hkanu ndai go Miwa mung Dibyet bum kon lui yu hkrat wa ai Diyun hka ngu ai re, hka san tsom ai lam go pat hte bung nga ai, hka gata de nlung gade lo hpum to nga ai hpe mu ai, nga gade lo ai hkom ai mung asan sha mu lu ai, lagyi gatsi pyo la ai, wora hkran hka kau hkan buhpun palong gashin gamun ai masha ni nga nga ma ni, akrin akru re ma ni hkinggau tso tso kon hka de gumhton bang let hka gasup ai ma ni garu hte chyi lo, grupyin yo nlo to si nga ai ten hta, manang ni won de lup lup rai, won jon mat wa sai, Myau ga sa na matu hka won no htot jon ra nga ai.Masha hkrai sha jon ai bo rai sam ai ngu yang, modo du hkra won jon na hku bai rai to nga sai, won lahkong hpe matut ton ai ko hpungpe mara ton in, modo got bang rai, modo htu shalai ai hpe n mu yu ai ngai go, yu tsang, yu mau let olo to nga ni ai.
Hpunpyen hte galo ai won jon let san tsom ai Diyun hkanu ntsa e tsot lai wa ai yang, gade pyo ai ngu go laika si hte sha dang ka shapro nrai nga ai, hka nam bungshi sisi nga bung ahpyi, tsit lali tsom ai Bung yau bum hte Mali kong bum, Je nam bum ni shinggrup da, grau tsan ai shara de wan numshi gaup da nna, bum ni dan ndan rai nga ai,anhte go sumla gata e soi da ai sumla zon she rai nga saga ai.
Diyun hka rap, lungdin lungrak kong lai, hka kau ko ginsum langai gap da ai, won htu shalai ai masha ni a hkringsa shara rai jo ai ngu tak la ai, zaibru jang zinlong hta mahko si hpun ahpra tu jong nga ai, loi hkom ai hte hka kau ntsa ko soyi lap hte gap da ai kawa pinra langai mu mada ai, gadai a shat seng rai kun ngu myit let hkom nga ni ai, nye shong ko hkom nga ai Jau Lat tsun jang she chye ai, dai go Myau ga na ni anhte hpe nseng woi seng chyai na matu la nga ai re nga, aga! Pyo pyo go Jinghpo ni zon rai pyo mu nga ai ga hpe dum dat jang, teng na zon mung she rai nga ai, hka kau ko pyo chyai pinra sa gap da na bai myit dum da, bungsoi soi let pyo chyai na shara gaja nan rai nga ai.Langai hpang langai rai hka kau na ginsum de jahkying hkrat wa saga ai,manau ko chye hkat la ai Myau ga na tsi sara Nhkum LatGam ni gabu gara hte bai hkap tau la ai hkrum sai, yong du hkum ai hte Myau ga na hpunau ni anhte hpe Hka hku dubat langai hpra hpra du ko hkap gumhpyau gali kumhpa ya ai hte, ngai a myit shingran go, Dibyet amyu ni sumtsan manam ni hpe hkap tau la shaloi mung dubat hkap kumhpa ai hpe dum dat ni ai, dubat grai tsom ai, du lum ai hta n-ga, krowang sindung du hkra num nga saga ai.
Shachyan shaga ngut ai htom, Myau buga na myu sha ni anhte hpe hkungga lara hte htunghking ningli shat lik bai gun jo ma ai, sara ma Maiji Bok kon anhte hpung a gong malai hku nna, Sakhkung mungdo kon gun sa wa ai nlo nla re dinghkru hpa-lap lahkong hte tsora myit htang nu ai, shat lik hpya sha ya na matu ahko ahkang madun ai shaloi, “Mok, ndai go gui la ni a re.” Nga shat lik langai la ni hpe hpai ap ya let, lagoi hpo ko gumhpro matet bang ai lahpo matep mung sa ap ma ai, akam e sha anhte hpung na la ni Jinghpo ga n chye ai Miwa la ni hkrai rai nna she rai sai, lama Jinghpo ga chye madat ai she rai yang go, manang hpe me gui la nga ai go ngu nhtu nhkru sho garu hkat mayu na wa nrai i, dai go Hka hku ga manong rai nga ai, la gaja ni ngu shagrau ai re hpe mung chye la saga ai. Moi Hka hku ga magui grai rem ai, magui go n-gun ja ai, marai rong ai dusat re majo, masha hpe shakon shagrau mayu ai shaloi magui hte shabung shapre let gui ngu tsun shalen mat wa ai kon, daini na gui la byin wa ai re nga, du yu, na yu, mu yu, madu nan hkum hkrum madung ahkyak ai go ndai ko rai sai.
Hka kau ko Myau ga na hpunau ni lajang da ai htunghking malu masha jom sha la rai, Mare de Pasi Htu Ing a nta de wa gan shang dung da ga ngu bai hka bra na hkyem saga ai, yong hpe shakran shagu, ashuk nga hkrap ai nsen chyu na ai ngai go, ladi hkri wa ai hte sumrom myiprui ndang sharang na tsang rai, shada man chyo yu na nwan, Jiwoi mungdan de wa marit lu yo, la nga na, bai hkrum ga oi sha ngu let langai hte langai hpe shakram kau da saga ai. Ndai lang Umbon pyisa ga du yang, shara mi ko du, shara mi ko jom hkrap hkrap re zon sha anon kau da ni ai. Ya sha myiprui si hte bya rai no hkrap npyet nga ai nu num ni go, lam makau ko magui got ai shabrang langai lai wa ai hte, myiprui si sha gatsut ari kau rai, hkrap nsen manong hkrai nga ai jahtau nsen hte magui got ai brangla hpang de bai ni hkrat wa masai.
Pasi Htu Ing a htingnu hta hpa-lap, ngachyu hpa-lap, muk ni bai wa sha chyai ga ai. Ngachyu hpa-lap grai mu dum kau da sai, nta madu jan tsun dan ai, shi go lam galo ai, hpun hpaga galo ai, lamu ga hkying lam hku lu ai, num gasha masum mung num wa ram sai, Miwa ga de na da-ma tam mayu ai nga ga bungsan shakra u ai. Rot mu lo, suthte gale mayu ai Wunpong brang la ni e, mau nga na ten n rai sai.
Moi go Myau ga hpe Bung yau ga she nga ma ai da, hka kau ko nga ai majo, nbung grai bung ra ai shara rai nna, Bung yau ngu shamying ai re nga, teng sha dai shani ginsum gata ko dung jahta chyai ai ten hta raitim, bungli gatsi grai bung ahpyi to nga ai, Bung yau mare ko lai wa sai nambat lahkong mungkan majan ten hta, sumtsan majan rot ai Miwa hpro hpyen ni hte maigan munghpong hpyen ni a hpyendap dabang jahkrat da ai shara langai re nga, maten daini du hkra hpunnu hpungam kau mi hta bom chyen, pala si ni hpring chyat to ai sakse mu lu ai, Myau ga go Lido lam hte mung ni to nga ai, Luito lam (Lido) go Yinnan mungdo gaba Hkunmyin kon Munghpom Myen mung ko du yang deng 1146.1 galu nna, Umbon pyisa ga deng 64 du hkra no galo matut da ai nga, Luito modo lam mying lu wa ai lam hpe Myau ga na ni hkap shachyan da ma ai, maigan hpyenla ni hpe hka sharap na matu, hpun kran nhtom won do, li do galo rai, lu wa ai Lido shingteng amying re nga ai. Nhtang wa ai ten hta nsin sin mat nna Lido lam hpe atsom nlu yu da in mung myit grai n mu nga sai, raitim, bai gatut na hpe myit mada da ai oi.
《Wunpong》hkumhpa laika go 1981 ning shata 8 pro 1 ya shani shalat hpang ai re. Laika shapro lakmat nambat 53-1028/I, shi go ya yang Miwa mung hta Jinghpo ni a tara shang ai hkumhpa hparat laika buk langai rai to nga ai, laning mi mali lang shapro nna, lado mi hta galang lang shapro ga ai, daining du yang 134 lang shapro lai wa sai.
《Wunpong》hkumhpa laika buk hta: Sumrai, ga shagop, kum yai, mabyin masa, htunghking ningli, labau lara, maumui mausa, machye machyang, shiga, sumla, datbung re laika ngau ni bang ga ai.
Laika ngau shagun jo hkringdat: 784655328@qq.com
Hkringdat: Sakhkung mungdo Mangshi Yungham gat lam 14-41,
《Wunpong》ka shinggyin hpung
Chyenan: 0692-2121820
Mu madu:Hpaudo Bok Tong
Zazek nambai:678400
地址:芒市勇罕街14-41号
德宏州文联《文蚌》编辑部


text:
MAHKAWN 128
Jahtum Du Hkra Hkam Sharang Nga U
(Mahte 24:13)
1. Karai mungga hte ga sadi,
Hkam sharang lam jaw ai.
Hkap la chye na tawn ai lam ni,
Npawt ngang tengman la ai.
Makam masham hta ngang grin let,
Karai nhtoi hpe la nga.
Kangka ai hte ngang grin let tsap,
Jasan jaseng hkrum lu na.
2. Mat mat chye ai shawng na tsaw myit,
Matut nga hkra hkang u.
Yakhkak lam ni hkrum wa raitim,
Ngang grin let hkam sharang na.
Hpa chyam dinglik lam hkrum wa tim,
Ntsen myit, hkrit myit koi kau.
Yehowa hkye hkrang la na re,
Anhte makau hta nga na.
3. Jahtum du hkra hkam sharang yang,
Hkye hkrang la lam hkrum na.
Asak laika hta shanhte mying,
Ka shalawm matsing da na.
Jahtum du hkra hkam sharang na,
Shakut na bandung du hkra.
Yehowa shaman chyeju jaw,
Ngwi pyaw lam hte hpring nga na.
(Heb 6:19; Yak 1:4; 2 Pe 3:12; Shr 2:4 ni hpe mung yu u.)


text:
Maumwi 28: Ma Chyangai Mawshe Gara Hku Hkye La Hkrum Ai
Ma chyangai hkrap nga ai hpe yu yu mu. Num langai mi a layung hta manat nga ai. Ndai ma gaw Mawshe rai nga ai. Ndai tsawm la ai num gaw gadai re a ni? Shi gaw Egutu hkawseng shayi Hpara-u a kasha rai nga ai.
Mawshe a kanu gaw Mawshe hpe asak shata masum du hkra makoi tawn ai. Egutu masha ni a lata hta, nkam sat kau shangun ai majaw re. Raitimung lani mi na aten hta, Mawshe hpe mu kau na re, nga chye ai. Dai majaw shi hpe hkye la na matu ndai zawn galaw ai rai nga ai.
Sumpu langai mi la nna, hka n shang hkra galaw ai. Dai hta e Mawshe hpe bang tawn nna, Nila hka tsingdu ni a lapran e, sumpu hpe sa tawn da ai. Dai sumpu makau e Mawshe a kana Miriam hpe yu shangun tawn ai. Kaning rai byin na hpe chye lu na matu re.
Kade nna yang Hpara-u a shayi sha gaw hka shin na matu, Nila hka de sa wa ai. N myit mada ai sha tsingdu hpun ni a lapran e, sumpu hpe mu dat ai. Shi a mayam num hpe shaga nna: ‘dai sumpu hpe sa la wa rit,’ nga ai. Hkawseng shayi sha gaw sumpu hpe hpaw dat yang, tsawm la ai ma chyangai hpe mu ai. Ma chyangai Mawshe hkrap nga ai majaw, hkawseng shayi sha gaw shi hpe matsan dum ai. Shi hpe n kam sat kau shangun ai.
Dai shaloi e Miriam gaw makau de shani sa wa ai. Shi hpe ndai sumla kaw mu lu ai. Miriam gaw Hpara-u a shayi sha hpe san yu ai: ‘Ma woi nchyang Israela num langai mi hpe ngai shaga ya ra na kun?’ nga ai.
‘Chyeju hte sa shaga ra rit’ nga nna hkawseng shayi sha tsun ai.
Dai rai nna Miriam gaw alawan sha shi a kanu hpe wa tsun dan ai. Mawshe a kanu du sa wa jang hkawseng shayi sha gaw: ‘Ndai ma hpe Pawn wa nna nye a matu woi ra rit; ngai nang hpe shabrai jaw na nngai,’ nga nna tsun ai.
Dai rai nna Mawshe a kanu gaw, shi a kasha majing hpe yu lajang lu ai. Mawshe kaba wa jang shi a kanu gaw, Hpara-u a shayi sha hpang de woi sa wa ai. Hpara-u a shayi sha mung shi a kasha majing hku nna bau la tawn ai. Shing rai Mawshe gaw Hpara-u a hkawhkam hkaw hta nga kaba wa ai.
Pru mat wa ai laika 2:1-10.


text:
时间:2017-06-06 17:43:37 来源:德宏团结报
Dai ten hta mare masha ni yi hkyen sha
nna, bum maron shagu hkarang yi hkrai rai
nga ai.Wadat kong yom mat wa ai majo, yi
de nga, dum su, wa hkrai shang satsang la
nga ai, daini ndai ko nga je shang nna kum
kau sai ngu jang, hpotni le ra ko dumsu bai
shang rai, dui go gumhpan hkrai kum nna
hkatum ni ai. Hkarang yi hkyen sha yang,
dusat yamnga ni hpe nkau mi jo kau, yu ni
hpe nkau mi jo kau rai, jahtum e madu lu
shu lu la ai go gachyi gapu sha rai nga ai.
Mangai yi hta shat simai shadu sha yang
grai mu dum kau sai.Kumgyin si galep
bang, kahkum lap gashin gayup bang,
hkainu hprep bang, shington pan loi maret
bang, n lasi nohpo loi mi gamang bang dat
di yang, kan she n dang hkra lu sha nga ai.
Ngai gaba wa yang, layang ga nga shanu
mat wa ai masha mung lo mat wa sai hte
maren, layang ga jong lung ai jongma mung
grai lo mat wa sai. Ngai jong tsang manga
lung ai shaning layang ma ni hte jong tong
ya mi sa lung lung yu yang, shanhte gasup
ai lam bum ga na ni hte nbung to nga ai.
Layang ga ni na bungli go mam hkai,
mam dan, kumshu dan re ni rai nga ai, shaloi
kungfun ko yu nna nam gran sha ai ten
no re. Ngai go jong tsang manga lung sai raitim,
hkumhkrang nau gaji gadun ai majo,
bungli gaba ndang nngai, lo madung Numshang
kong Ma Bok(Dai jan loi bam ai)ni
hte kumshu yi magang, mam hkai re hkan
na she gasung nang lu ai, layang ma ni go
hkauna galau, nakong hprang, nakong chya,
mam hpai, mam gabye, kumshu hpai re
bungli gaba dang ma ai.
Layang ga na ma ni shada shatu shakra
chyai ai lam hta mung dadu lai ma ai.
Galang mi ngai jong sa hpang hkrat wa nna
n hta nngai, Zau Rip hte Ma Lon lam makau
ko tsap nga la sai. Ma Lon ngai Hpe:“Aja,
nang sa wa yang lam ko maisau matep mi to
ai nmu a ni?”nga nna san u ai. Ngai go:
“Maisau hpro hte matep ai rai mi go to nga
ta sai le,”ngu nna hta jang, Ma Lon tsun ai:
“Aja e, maisau matep dai Bok jahkrat kau
da ai gumhpro re, ngai lago machyi nna lu
hkom nga nngai, chye-ju hte no wa hte ya
rit.”nga sai. Ngai go shangun yang hkro la
ai wa rai nna, grai gagat let maisau dai
nhtang tam mat wa ni ai,maisau dai wa mu
nna hta manat dat yu yang, nyap nyap nga ai
wa mi rai to nga ai, shaloi ngai ahkyi matep
bang ton ai re hpe chye nna, grai pot mayu
let jong lam de bai nhtang mat wa sai. Ngai
du hkrat wa yang, shango she pahpam wa
hkrat mani tsap nga mala sai. Dai lam hpe
Ma Ja hte Hkon Nu shanau sa mu kau nna,
sara hpe sa shok tsun dan jang, sara go shan
hpe ta lahpan she mang hkra gayat ya ai gatut
sha masai.
Layang ma ni hte na na ganon wa jang,
ndi nhka rai hkuhkau wa ai majo, yup ganong
hkom ga ai, daina ndai wa nta ko yup,
hpotna waro wa a nta ko bai yup rai, shada
myiman mu hkat jang she myit pyo ga ai.
Raitim manang shada rau hkrai jom ai.
Anhte go hka sa shin shagu gadai a hkum ko
shakrat gade rong ai she hti shingjong hkat
ga ai, palong ro la nna yu yu yang, palong
shakung hkan shara pyi n ngam hkra shakrat
ru hkrai hpro dingren jong nga ai, shakrat
ganu hpe rim gahkyin la nna nlung hte she
adep sat ga ai. Shakrat rong ai shaloi jan ja
ai hkan hkom jang, shingma hkan ganot
hkom wa ai hpe mu mada ai. Anhte shakrat
rong ai palong hpe ndi ko shadu kau tim, laban
bat myi pyi rai n du yang mi na ro bai
rai mat sai. Jarung ko bo hkraut yang tsi shi
hkun dang go wo pru wa ai, galang lang gaba
ai ni rim la nna din kau ya yang, hkying
hkum lahkong dang din tim n mai ai, tsi ru
maret ya jang laji pyi she machyi hpom mat
nga ai.
Layang ga nga yang, datshin sa yu na
hpe mung grai saku ga ai. Gat shani gat sa ai
ni ko hpa bo datshin pya ai hkrai san la nna,
shana de bungli hkring ai hpang, shat sha na
hpe go gadai ahkyak nshadu sai, shat kosi
sharang let datshin no shong sa yu la nna
yup tung yuphka e she shat bai wa gasok
sha rai ga ai. Hpang shani bungli galo sa
jang go na kong hkan sa yupnga dung nga
rai, gaba ni e gasat ton ai bai hkrum sha rai
grai chyum lai wa sai. Dai ten hta datshin yu
ngut nna nhtang wa ai lam numshe shagu
mahkon shabrang ni grai gang dun gashi
hkat ma ai, bai nna, Miwa, Sam Jinghpo n
nga ai, yong nchyun mung grai chye chyun
ma ai, daini du hkra shingran dai ni hpe pra
pra no mu nngai.
Ya dai ni, ma prat ten na lam hpe bai
nhtang myit sum ru yu yang, dai ten hta shat
nhkru sha, labu palong tsom ai n lu buhpun
ai raitim, lam magup hta myit yu mang yu
na lam grai nga ai, maten daini du hkra malap
kau n lu nga nngai oi.


text:
Daw 7
Karai A Mungdan Ngu Ai Gaw Hpa Rai Ta?
1. Karai a Mungdan ngu ai gaw hpa rai ta?
Karai a Mungdan gaw, sumsing lamu kaw nga ai asuya re. Dai asuya gaw, masha asuya ni yawng hpe yeng seng kau nna, sumsing lamu hte ginding aga ntsa hta, Karai Kasang ra sharawng ai lam byin wa hkra, galaw ya na re. Dai gaw kabu gara shiga re. Kade n na yang, Karai a Mungdan gaw kaja ai hku uphkang nna, masha ni a ra kadawn nga ai lam ni hpe, galaw ya na re. Mungkan ntsa na masha yawng hpe kahkyin gumdin ya na re.
Mungdan langai hta hkawhkam langai nga ra ai. Yehowa gaw, shi a Kasha Yesu Hkristu hpe Karai Mungdan a Hkawhkam aya ap da ai.
2. Yesu gaw hpa majaw kaja dik htum Hkawhkam rai a ni?
Karai Kasang a Kasha gaw, kaja htum Hkawhkam re. Hpa majaw nga yang, shi gaw matsan dum chye nna, teng man ai hta ngang ngang tsap ai majaw re. (Yawhan 1:
3. Yesu hte rau kadai ni uphkang na kun?
“Chyoi pra ai masha ni” ngu ai uhpung gaw Yesu hte rau sumsing lamu hta uphkang na re. (Daniela 7:
Masha kade daram lamu de lung na rai ta? Yesu gaw shanhte hpe “sagu hpung kaji” ngu shaga ai. (Luka 12:32) Shanhte gaw marai 144,000 rai nna, Yesu hte arau mungkan hpe, uphkang na re.
4. Yesu nnan uphkang ai shaloi hpa lam ni byin ai rai?
Karai Kasang a Mungdan gaw, 1914 ning hta uphkang hpang sai. * Yesu gaw Hkawhkam hku nna, shawng nnan galaw ai gaw, Satan hte shi a nat ni hpe mungkan ga de, kabai jahkrat kau ai. Satan grai masin pawt nna, mungkan ga ntsa hta yakhkak jamjau ai lam ni byin hkra galaw ai. (Shingran 12:
5. Karai a Mungdan gaw hpa lam ni hpe shabyin ya nga a ni?
Karai a Mungdan gaw, mungkan ting hta hkaw tsun bungli hte, masha amyu baw shagu hpe kahkyin gumdin da nga sai. Myit gyip ai masha wan law law gaw, Yesu a uphkang ai lam hpe hkap la nga ma ai. Karai a Mungdan gaw, ya byin nga ai mungkan a nhkru ai lam ni yawng hpe, jahten kau ai shaloi, myit gyip ai ni hpe hkye hkrang la na re. Dai majaw, Karai a Mungdan kaw na akyu lu la mayu ai ni gaw, Yesu uphkang ai npu hta madat mara ai ni byin hkra sharin la ra ai.
Yesu uphkang ai shaning 1,000 laman e, Karai a Mungdan gaw, masha ni hte seng ai, Karai a yaw shada lam hpring tsup hkra galaw na re. Mungkan ting gaw, hparadisu byin wa na re. Jahtum hta, Yesu gaw Karai a Mungdan hpe, shi a Kawa hpang de bai ap na re. (1 Korinhtu 15:
^ စာပိုဒ်၊ 12 1914, ning hte seng nna, Chyum Laika hta gara hku tau hkrau tsun da ai hpe Chyum Laika Teng Sha Sharin Ya Ai Gaw Hpa Rai Ta? ngu ai laika buk a laika man 215-218 ni hta hti yu u.


text:
Htai mung mare daju Bangkok hpyen tsirung e bawm langai kapaw ai kaw masha 20 jan hkala hkrum sai.
Ndai Phramongkutklao tsirung gaw hpyen magam gun ni, magam gun hkringsa ni hte shanhte a dinghku masha ni tsi tsi hkam la nga ai tsirung re.
Htai hpyendap gaw 2014 ning mungdan a daru magam zing ai, daini, May 22, 3 ning ladu hkrum ai shani ndai zawn tsirung kata shawa dung shara kaw n-gun kaji ai bawm kapaw ai lam rai nga ai.
Kadai kapaw ai re lam hpe ya ten du hkra n chye shi ai re.
Daru magam zing ningbaw, ya hkringmang daju Du Kaba Prayuth Chan-ocha gaw tsirung bawm kapaw ai lam hpe ya jang sawk sagawn na matu matsun dat sai re.
Lai wa sai 2006 ning hta hpyendap gaw mungshawa ra lata ai hkringmang daju Thaksin Shinawatra hpe daru magam zing ai hpang mungdan kata asuya daru magam gashun hkat ai manghkang ni dingyang byin wa ai re.
Htai hpyendap asuya gaw shi myit ra ka ai mungdan a gaw da ai tara hte maren, du na shaning htum wa de ra lata poi galaw ya na lajang tawn ai re.
Popular
Latest
- KIO Ndau Shabra Laika, August 30 2010 (KNG TV) 31 Jan 2014
- 17 lang na Nhkum Hpunau ni a Manau Poi - 2010 (Ndau Laika) 7 Apr 2010
- 2008 'Jinghpaw Share Shagan' (Sawk Madun Laika) 25 Dec 2008
- 2010 Nov. 7 Myen Mung Ralata Poi Ntsa AKSYU A Ndau (Ndau Laika) 3 Nov 2010
- 2011 January 10 Shatapru Manau Poi gara hku galaw na da law? (ningmu) (Ningmu) 30 Dec 2010


text:
MAHKAWN 126
Myit Maja, Kam Sham, Myit Rawt Jat
(1 Korinhtu 16:13)
1. Myit maja, kam sham, myit rawt jat,
Hkam sharang na ngu dawdan.
Share ni zawn magrau grang u,
Awng dang lu na teng sha re.
Yesu Hkristu matsun hkan sa na,
Shi n-pu hta ngang grin let tsap na.
(CHORUS)
Myit maja, kam sham, n-gun rawt jat,
Jahtum du hkra matut hkawm.
2. Myit maja let sadi nga u,
Madat mara let hkawm sa.
Sadi dung mayam hpe lang let,
Matsun nga maja nga u.
Sagu hpung hte tengman lam woi ai,
Asak kaba ni a matsun hkam.
(CHORUS)
Myit maja, kam sham, n-gun rawt jat,
Jahtum du hkra matut hkawm.
3. Myit maja let kahkyin gumdin,
Mungga hpe makawp maga.
Hpyen ni gasat ai hkrum ti mung,
Jahtum du hkra hkaw tsun na.
Mungkan ting shakawn shagrau nga ga,
Yehowa a nhtoi ni nga sai.
(CHORUS)
Myit maja, kam sham, n-gun rawt jat,
Jahtum du hkra matut hkawm.
(Mat 24:13; Heb 13:7, 17; 1 Pe 5:8 ni hpe mung yu u.)


text:
YUDA A SHAGUN DAT AI LAIKA
Yuda 1
1 Yesu Hkristu a mayam hte, Yaku a kanau, ngai Yuda gaw, Kawa Karai Kasang hta tsaw ra nna Yesu Hkristu a matu bau sin hkrum ai, shaga da ai ni hpe, ga shana dat nngai:
2 matsan dum ai, ngwi pyaw ai hte tsaw ra ai gaw, nanhte kaw e law htam wa ma lit ga law.
3 Tsaw ra ai ni e, anhte guji gumyu a hkye hkrang la ai lam, nanhte hpe ka da na, ngai shaja nga nngai shaloi e, chyoi pra ai ni kaw lang lata sha ap ya da ai makam masham lam a matu mara gasat shakang na, nanhte hpang de ka dat nna shadum shahprang shara nga ai, ngai mu hkrup nga nngai.
4 Kaning rai nme law, tara n hkungga ai, anhte a Karai Kasang a chyeju hpe mak kayut ai amu hte galai kau ma ai rai nna, anhte a Hpareng wa hte Madu shingtai ngu ai Yesu Hkristu hpe nyet kau nhtawm, ndai daw dan ai hkrum na matu, moi chyaloi nhkoi kaw nna, ka matsing da ai masha nkau mi gaw, anhte kaw e mayun shang wa ma sai.
5 Nanhte chyawm gaw, nlang hte hpe lang lata sha, chye nga myit ti mung, ngai nanhte hpe shadum shahprang mayu ai lam da ndai rai nga ai: dai Madu gaw Egutu mung de nna amyu baw hpe shaw la ngut jang, hpang de e n kam n sham ai ni hpe jahten kau mu ai:
6 bai shi gaw, tinang a aya hpe hprai kau nna, tinang nang a bu ga kau da ai lamu kasa ni hpe mung, dai daw dan ai nhtoi kaba du hkra, prat dingsa na hpri sumri hte, nsin kata de gyit hkang da mu ai.
7 Dai hte maren, Sodom yan Gomora hte, dai mare yan zawn, grup yin na mare ni mung, shut hpyit lai ai amu galaw nna, lasha shada da tam shut nga ai a jaw e, dai ni hpe ningli shatai na matu, prat dingsa na wan nhpra hta e ari hkrum sha mu ai.
8 Shanhte chyawm gaw dai hte maren tinang a yup mang hta, hkum shan hpe awu asin di kau mu ai, ahkang aya lu ai wa hpe ndang kau mu ai hte, hpung shingkang rawng ai ni hpe, shatan nhkan di kau mu ai.
9 Dai lamu kasa agyi Mihkaela chyawm gaw, dai Nat hte ga law ga la nga yang, Mawshe a moi mang a lam ndang kalang hkat nga ai rai nna, shatan nhkan re ai daw dan ai ga, shi hpe n tsun wam ai sha, Dai Madu nang hpe daru kau u ga, ngu wu ai.
10 Dai ni mahtang gaw, shanhte n chye n chyang ai hpa lam hpe mung, shatan nhkan nga ma ai; myit n leng ai ashu ashan ni zawn, tinang myit hte chye na lu ai lam hta pyi, tinang dai tinang hkum hpe jahten shabya kau mu ai.
11 Shanhte gaw dingnye lu mu ga! kaning rai nme law, Ka-in a lam hta e shanhte hkan hkawm ma ai rai nna, shabrai lu la na matu Balam a lam dam mat ai hta gumbawm ma ai hte, Kora a gumlau gumle ai amu hta e hten bya mat ma ai.
12 Shanhte gaw, nanhte hte rau poi galaw sha ai shaloi jang, nanhte a tsaw ra poi ni hta makoi nga ai lungbra ni, rai nga ma ai; hpa n hkrit kaya let, tinang hkum sha jau la ai sagu rem ai ni mung, rai nga ma ai: nbung e shapoi nna marang n rawng ai sumwi; lahkawng lang si mat nna, ru hte nawng baw kau ai, asi n si ai ginhtawng jaga na hpun;
13 tinang a kaya kahpa hpe hkumbawp zawn shabawp ma ai, nawng na hta wa ai hka leng ni hte, prat dingsa na chyang htat ai nsin hta e rim da hkrum ai, pran mat ai shagan ni zawn, shanhte rai nga ma ai.
14 Adam kaw na prat sanit hta du ai Enuk mung, shanhte hpe myihtoi ga tsun mu ai rai nna, Yu mu, yawng mayawng hte hpe tara dara na ma ra ai rai nna,
15 tara n hkungga ai ni nlang hte gaw, tara n hkungga ai myit hte galaw dan ai tara n hkungga ai amu mahkra a matu mara mung, tara n hkungga ai yubak galaw ai ni, shi a lam tsun dan mu ai n hkru ai ga mahkra a matu mara mung, shanhte hpe madun, daw dan mu ga, dai Madu gaw, shi a chyoi pra ai luksuk mun sen ni hte, du sa ra ai, nga ai.
16 Shanhte gaw, wu wu di di rai nna, put ngun nga ai ni, rai nga ma ai; tinang a myit marin ai hku hte maren shanhte hkan hkawm ma ai; shanhte a n-gup grang ai ga kaba tsun nga ai; sake manawn lu sha hkra, masha a myi man hpe tau yu ai ni, shanhte rai nga ma ai.
17 Nanhte chyawm gaw, tsaw ra ai ni e, anhte a Madu Yesu Hkristu a kasa ni nanhte hpe shawng e tsun dan ma nit dai ga hpe, a dum nga mu:
18 kaning rai nme law, shanhte gaw, Hpang jahtum ai aten e tinang a n se ai myit marin ai hku hte hkan hkawm ai asawng asang re ai ni, du na ma ra ai, ngu nna nanhte hpe tsun dan ma nit dai.
19 Dai masha ni gaw, hpawng shingra sharun ai ni, wenyi kata ai tuk shamak re ai ni, rai nga ma ai.
20 Nanhte chyawm gaw, tsaw ra ai ni e, dai Chyoi pra ai Wenyi hta akyu hpyi let, nanhte a chyoi pra ai makam masham lam hta, tinang dai shangang shakang nga mu:
21 n htum n wai asak lu la hkra, anhte a Madu Yesu Hkristu a matsan dum ai lam hpe a la nga let, tinang dai, Karai Kasang a n-gaw nwai ai myit hta a nga nga mu.
22 Kam shut nga ai ni nkau mi hpe matsan dum nga mu;
23 kaga nkau mi hpe wan hta na kare la mu ai zawn, hkye hkrang la mu; bai kaga nkau mi hpe, hkrit kang ai hte matsan dum nga mu; rai ti mung, dai hkum shan hta na matsat shabat kap ai palawng hpe pyi, n dawng n yawt rai nga mu.
24 Ya chyawm gaw, kataw katan n rai hkra nanhte hpe bau sin lu ai rai nna, mara n rawng let, kabu gara la ai hte shi a hpung shingkang a man e nanhte hpe tawn da lu na,
25 anhte a Hkye Hkrang la ai Madu, langai sha rai nga ai Karai Kasang kaw, anhte a Madu Yesu Hkristu a marang e, hpung shingkang, daru magam hpung dagu hte ahkang aya, chyi nma pri npra kaw nna, ya e rai ti mung, htani htana prat dingsa e rai ti mung, a nga nga u ga law. Amen.


text:
PETRU A SHAGUN DAT AI LAIKA LANGAI
1 Petru 1
1 Yesu Hkristu a kasa, ngai Petru gaw, Wa Karai Kasang a moi na chye chyang ai a majaw, dai Wenyi a shachyoi shapra ai hta, madat mara nna, Yesu Hkristu a sai hte lapri ai chyeju hkam la lu na,
2 Puntu, Galati, Kapadoki, Asi hte Behtuni mung hkan e bra mat ai ni hte rau, lata la ai shingbyi nga ai ni hpe, ga shana dat nngai: chyeju hte ngwi pyaw ai gaw nanhte hta law htam wa ma lit ga law.
3 Anhte a Madu Yesu Hkristu a Kawa Karai Kasang gaw a nga u ga: si mat ai ni kaw na Yesu Hkristu a bai hkrung rawt wa ai a marang e, a hkrung nga ai myit mada shara hte,
4 n run n hten ai, awu asin n re ai, n wai n mat ai sali wunli hpe hkam la lu na matu, shi a galu kaba ai chyeju majaw, shi anhte hpe bai shangai mi ai:
5 hpang jahtum ai nhtoi e dan pru u ga, nga nna lajang da sai hkye hkrang la ai chyeju hpe hkam la lu na hte, kam sham ai myit marang e, Karai Kasang a n-gun lagaw hte makawp maga hkrum nga ai, nanhte a matu mara, dai sali wunli gaw, sumsing lamu hta e kyem da nga ai.
6 Nanhte a jet ai kam sham myit gaw, wan hta e chyam yu ai hkrum nhtawm, hten mat chye ai aja hte grau hpu ai rai nna, Yesu Hkristu a dan pru ai nhtoi hta e, dai gaw, shakawn kungdawn ai, hpung shingkang hte arawng sadang rawng ai arai tai wa u ga,
7 ya chyahkring chyahkra e gung lau amyu myu hte nanhte yawn hkyen hkrum nga myit ti mung, dai hkye hkrang la ai lam a gawp e, nanhte grai kabu gara nga lu myit dai.
8 Dai Yesu hpe nanhte n mu yu ti mung, tsaw ra nga ma nit dai; shi hpe garai n mada mu mu ti mung, shi hpe kam sham nga ai a gawp e, ndang tsun hkra dan hkung ai kabu gara ai hte nanhte kabu gara nga myit dai rai nna,
9 myit masin hpe hkye hkrang la lu ai, ngu ai, kam sham ai a akyu hpe hkam la lu ma nu ai.
10 Dai nanhte kaw dep lu ai akyu ara lam hpe, myihtoi ga htawn tsun ai myihtoi ni mung, dai hkye hkrang la ai lam hpe azin ayang tam nna sawk yu ma nu ai:
11 Hkristu gaw nni nkri hkrum na hte dai hpang e hpung shingkang lu la na, nga nna shanhte hta e rawng nga ai Hkristu a Wenyi gaw, shawng e sakse hkam nga ai shaloi, gara aprat hte kaning re ai aten hta me, dai hte byin na ra ai kun, shanhte sawk yu nga ma ai.
12 Kaning rai nme law, ndai shanhte daw ai amu hte gaw, tinang a matu n re ai sha, nanhte a matu rai nga ai hte, sumsing lamu de na shangun dat ai Chyoi pra ai Wenyi a ahkang hte, kabu gara ai shi ga, nanhte hpe hkaw dan ai ni, ya nanhte hpe gawn dan lu na amu rai nga ai gaw, shanhte hpe mung madun dan ma nu ai: dai amu hte hta lamu kasa ni mung, azi yu mayu nga ma ai.
13 Dai re ai majaw, nanhte a myit kraw lawang a nshang hta shingkyit kyit nna, htauli htaula hta grin nga let, Yesu Hkristu dan pru wa ai shaloi e, nanhte hpang de la sa na ra ai chyeju hpe, myit mada nga mu.
14 Nanhte mung madat mara ai ma zawn rai nga let, nanhte garai n chye ai aten na shawng na myit marin kau ai hte hpe ya n hkan dagraw ai sha,
15 nanhte hpe shaga la ai wa gaw chyoi pra nga ai hte maren, nanhte mung arawn alai shagu hta chyoi pra nga mu:
16 kaning rai nme law, Ngai chyoi pra nga nnai majaw, nanhte mung chyoi pra nga myit ga, nga nna ka da nu ai.
17 Dai hta kaga, myi man n tau yu ai sha, langai hte langai a amu hte maren daw dan nga ai Kawa hpe nan, nanhte hpyi shaga myit yang gaw, nanhte manam tai hkawm nga ai aten hte yang, hkrit kamyin ai hte hkan shatup nga mu.
18 Kaning rai nme law, ji wa ni kaw nna hkan dagraw nga ai nanhte a n se ai arawn alai hta na, hten mat chye ai aja gumhpraw hte nanhte hpe galai hkrang la lu na n rai;
19 ana n kap ai, ra n rawng ai Hkristu ngu ai sagu kasha a hpu la ai asai hte sha, galai hkrang la lu na myit dai;
20 ginding aga garai n lat kaw nna, shi hpe chye tau wu ti mung, si ai ni kaw na shi hpe hkrung sharawt la wu ai hte, shi hpe hpung shingkang jaw ai Karai Kasang hpe,
21 shi a marang e kam sham ai ni, nanhte a matu mara, ndai hpang jahtum ai aten e dan hkung pru wa sai: shing rai, nanhte a makam masham hte myit mada shara gaw, Karai Kasang hta jung nga na ra ai.
22 Dai ding man ai ga hpe madat mara nga let, nanhte kahpu kanau ni hpe gaja wa teng teng, tsaw ra lu ai du hkra, nanhte a myit masin hpe san seng kau lu myit dai majaw, nanhte a myit ting hte shada da tsaw ra nga mu;
23 nanhte gaw hten mat chye ai nli hta na n rai, hten mat n chye ai, Karai Kasang a hkrung na ai hte a nga nga ai mungga nli hta, bai shangai wa lu ma nit dai.
24 Kaning rai nme law, Ashan yawng gaw tsingdu zawn rai nga ai, Dai ni a hpung shingkang ting, tsingdu a apu zawn rai nga ai; Dai tsingdu gaw nyawi mat wa ai rai nna, Apu ni mung, run hkrat mat wa ma ai.
25 Dai Madu a matsun chyawm gaw, prat mi hte prat mi a nga nga ai. Dai gaw, nanhte hpe hkaw tsun dan ai kabu gara ai matsun rai nga ai.


text:
时间:2017-04-17 16:28:33 来源:德宏团结报
Langai. Dinghku gata hta ntsin ganing di sharam lang na
1. Ten gadi nna hka-pyun galo gram la nhtom hka n gayun nga shangun na. 2. Hka hpo sharu ton nna hpun palong n gashin na. 3. Di hka-wan hpe gashin sa-bya ntsin gahte bang ai aban hta tsing masop gashin nna, gashin gaprau la na shaloi hka pyun bai manai hpo la na. 4. Lang yu sai ntsin hpe galang bai gahtap lang na.
Lahkong. Shat gok na maza lam
Shat gok na ju rai ni go ju ai hpang ayanghualu, ayanghuahtan re n gaja ai nsa hte nhkyep ni byin tai wa chye nga ai, arai ndai ni go masha a sinwop, nsa lam, bonu re ni hpe jahten hkra wa chye nga ai. Simai gangau ai ko na sau nhtut hta go pyinsizhen rong nna, ladi, myi, jahkro sap sanap hpe mana maka gasheng hkra ya nna ana shabyin dat na grai loi ai.
Masum. Lin n rong ai sa-bya shadung lang shachyam
Sa-bya shadung go linsonna bang nna galo ai re, rai gashin ai hpang, lin lom ai ntsin maza go hka de lui bang mat wa nna, hka ko na tsau tsit hte tu brat lawan si wa nna, hka lui sat lanyan mat, nga jahkai hte gaga hkrung rai ni yang nsa gata nna si mat wa chye nga ai. Dai hta n-ga, gashin ai bu hpun palong bu hpun jang hpyi gaya re manghkang ni mung pru wa chye nga ai.
Mali. Modu lu ai ni a htingwan sanseng hpaji
Aten hkrak rai modo mye sharai la nna, nsa maza shadang nyem dik ai hku shapro na. Modo maidang hku sau gayun jang, aban mye galo kau ra ai. Masha chyat ai shara, modo chyat ai lam, myu de modo n got sa na. Modo got nna bu hkom chyai yang maza mala ni hpe nam ga hkan n gabai ton da na. Mana maka maza ai modo hte modo lang rai ni n mari nna, gaja ai modo lang rai ni mari lang na.
Manga. Dinghku jak rai na n gaja ai htong nan rai
Ta chyenan, dat sumla hkrung, wuipolu re dinghku gata na lang rai ni go masa n bung ai hku nna htong nan rai rong shajang nga ai, shanhte go nsam n rong abat n rong, n mu mada, n lu masop, dinghkren n-gun grai ja re hta n-ga, lamu hpatwat hkan mung tup rong jong nga nhtom, ningnan ai maza rai bai byin tai mat nga ai, shing rai nna, ya prat hta masha hkum hkrang jahten ai npot nhpang langai bai rai to nga sai. Aten na na rai nna n-gun ja ai htong nan rai nga ai shara hta nga nga jang, saimong ana, shan mom bong lapau ana byin wa rai loi dik nga ai.


text:
HPILIPI NI KAW SHAGUN DAT AI LAIKA
Hpilipi 1
1 Hkristu a mayam rai nga ai Pawlu yan Timohti gaw, Hpilipi mare e nga nga ai, Hkristu Yesu hta e chyoi pra ai ni nlang hte hte, hpung up ni hte hpung tau ni hpe nawng, ga shana dat ga ai.
2 Anhte a Wa Karai Kasang hte Madu Yesu Hkristu kaw na, chyeju hte ngwi pyaw ai gaw, nanhte hta e a nga nga ma lit ga law.
3 Shawng nna na nhtoi kaw nna ya du hkra, dai kabu gara shi ga hta nanhte a kanawn mazum ai lam majaw,
4 nanhte hpe dum shagu e nye a Karai Kasang hpe ngai shakawn kungdawn nna,
5 nye a akyu hpyi mahpyi hta, nanhte mahkra a matu mara galoi mung kabu gara ai myit hte akyu hpyi shachyen nga nngai.
6 Dai hta kaga, nanhte hta e mai kaja ai amu galaw hpang ai wa gaw, Yesu Hkristu a nhtoi du ai du hkra dai hpe shatsup shatup na ra ai, ngai myit mu nga nngai.
7 Nye a bawng dung ai hta rai ti mung, dai kabu gara shi ga a lam awlaw nna shagrin da ai hta rai ti mung, nanhte nlang hte gaw ngai hte rau chyeju jawm hkam la ai ni rai nga myit dai majaw, nanhte mahkra a lam ngai ning rai myit nga na gaw, ging dan nga ai rai nna, nye a myit masin hta e ngai nanhte hpe sharawng nga nngai.
8 Kaning rai nme law, Hkristu Yesu a n-gaw nwai ai hta ngai nanhte nlang hte hpe gade wa nra la nga nngai gaw, Karai Kasang nye a sakse rai nga ai.
9 Dai hta kaga, nanhte lam kaga ga hpe chye ginhka lu nna, Hkristu a nhtoi hta san seng ai hte mara n rawng lu ai sha,
10 Yesu Hkristu a marang e, Karai Kasang a hpung shingkang hte mahkawn mangoi ai lam a matu rai nga ai ding hpring ai a asi hte hpring chyat lu myit ga,
11 nanhte a tsaw ra ai myit gaw chye chyang ai hte myit leng ai yawng hta grau nna jat htam wa na matu ngai a hpyi nga nngai.
12 Bai, hpu nau ni e, ngai hta byin ai lam hte gaw, dai kabu gara shi ga naw grawng wa na matu byin wa ai rai nga ai, nanhte chye nga na ngai ra nga nngai.
13 Dai htingnu na sin langa ting hte kaga, mahkra ni a man e, Hkristu a jaw e ngai bawng dung ai lam, dan leng wa sai:
14 dai hta kaga, ngai bawng dung ai a marang e, dai Madu hta e hpu nau ni malaw maga gaw, myit maku rawt wa ai hte, Karai Kasang a mungga hpe n hkrit n kang ai sha tsun dan na, grau nna gwi ma ai.
15 Gaja wa nkau mi gaw, manawn masham nna gasat gala ai hte Hkristu a lam hkaw dan nga ma ai; nkau mi gaw sharawng awng ai myit hte hkaw dan ma ai.
16 Ngai gaw dai kabu gara shi ga hpe maga na matu, san da ai wa rai nga nngai hpe, shanhte chye nga ma ai rai nna, tsaw ra ai myit hte hkaw dan ma ai:
17 gale mahtang gaw, san seng ai myit hte n re ai sha, nye a bawng dung ai lam hta tsin-yam tsindam naw jat ya na myit nga ma ai rai nna, zumbru zumbra re ai hte Hkristu a lam kajai gara nga ma ai.
18 Dai rai taw, kaning law? Sawt ai myit hte rai ti mung, teng man ai myit hte rai ti mung, lam shagu hta e Hkristu gaw kajai gara nga ai rai nna, dai hta e ngai kabu nga nngai. gaja wa, naw a kabu nga na nngai:
19 kaning rai nme law, nye a myit ndawt ai hte myit mada nga nngai hte maren, hpa lam hta mung ngai kaya kahpa n hkrum ai sha, shawoi na hte maren ya e pyi, hkrung ti mung, si ti mung, nden ja ai myit ting hte Hkristu gaw nye a hkum hkrang hta shagrau ai hkrum lu na hpe,
20 nanhte a akyu hpyi ai hte Yesu Hkristu a Wenyi a lanawn ya ai a marang e, ndai lam mung nye a hkye hkrang la ai lam tai na re ai, ngai chye nga nngai.
21 Kaning rai nme law, ngai asak hkrung ai gaw Hkristu nan rai nga ai, si wa yang mung amyat rai nga ai.
22 Rai ti mung, nye a hkum hkrang hta naw hkrung nga yang, nye bungli a asi si wa yang gaw, gara mahtang lata la na ngai n chye nngai.
23 Lam lahkawng a hpat wat e ngai rai nga nngai: lai nna Hkristu hte rau nga na, ngai ra nga nngai: dai gaw grau kaja nga ai;
24 rai ti mung, ndai hkum hkrang hta ngai naw nga nga na gaw nanhte a matu mara grau akyu rai nga ai.
25 Shing rai ngai myit mu nga nngai rai nna, nanhte hpang de ngai bai du lu na nngai majaw, nye a marang e nanhte a gumrawng shara Hkristu Yesu hta e grau nna jat wa lu u ga,
26 ngai naw a nga nga nna, nanhte a makam masham jat wa ai hte kabu gara lam a jaw e, nanhte nlang hte rau nga nga na nngai, ngai chye nga nngai.
27 Dai hta n-ga, nanhte a arawn alai gaw Hkristu a kabu gara shi ga a lam hte ging dan nga u ga: shing rai jang, ngai du nna nanhte hpe hkrum lu rai ti mung, naw tsan gang nga rai ti mung, Wenyi langai sha hte nanhte lahpran tsap nga nna, myit masin langai sha hte dai kabu gara shi ga a makam masham a lam hkying hkat nga myit dai gaw, ngai nanhte a lam na lu na nngai:
28 dai hta kaga, nanhte gaw hpyen ni hpe hpa mung n hkrit n kang nga myit dai rai nna, dai gaw shanhte a matu hten byak wa na kumla rai wa ti mung, nanhte a matu mara gaw Karai Kasang kaw na hkye hkrang la na kumla rai wa sai;
29 kaning rai nme law, Hkristu hta e kam sham lu na chyeju sha n rai, shi a matu mara nni nkri hkrum na chyeju hpe mung, nanhte hkam la ma nit dai;
30 dai gaw moi shawng e ngai hte e mu lu nna, ya e pyi nye a lam na yu myit dai, ngai hkrum ai gasat gala ai lam hte langai sha rai nga ai.


text:
时间:2017-05-08 18:52:12 来源:德宏团结报
№5. Ginwang tsang a lahta de na mungchying sha asuya htingwang makop gon madung rungdap ni go nbung nsa maza htang maja gon lajang hkrat ai bungli hpe ginhkyom tek gon lajang hkrat wa na hku re. Ginwang tsang a lahta de na mung- chying sha asuya gaga seng ang rungdap ni go madu lit la nna gon hkang ai shingwang gata hta nbung nsa maza htang maja gon lajang mu galo hkrat wa ai hpe tek gon lajang hkrat wa ai re.
№6. Mungdan ko nna nbung nsa maza htang maja gon lajang na logadat hpaji dinglik ai mu hpe madi shado, nbung nsa maza npot hte maza hkra mat wa ai masa maram, nbung nsa maza htang maja gon lajang sama hpaji hte lang rai ni shachyam shabra hkrat wa nna, logadat sama hpaji lang shadut hkrat wa nhtom, logadat sama hpaji hpe nbung nsa maza htang maja mu hta akyu jashon shangun na.
№7. Sut magam dap ningsang magam hte gaga gatrai galo dut masha ni go ladat la shapro nna, nbung nsa maza wa na hpe htang maja, sharam kau rai ra ai, tinang e jahten shaza hkra ai rai jang ubadi ko hkan nna mara hkam ra ai.
Mung shawa masha ni nbung nsa makop myit sharot shaja la nna, wanhkut nau n mong ai, sharam sha sharam lang ai nga sat nga sa ladat lang hkrat wa nhtom, madu ko nna nbung nsa makop lit gun hpai hkrat wa ra ai.


text:
时间:2017-06-07 15:19:24
Htunghking manau poi hta tsom shayi lata ai ko gapyon nang ai buhpun palong hking amyu myu hpe yu yu ga, lawu de madun ai tsom shayi lata poi hta shang lom ai ni a hkrang sumla go sara Zhen Myin Fudem ai re, datbung ndai ni hpe lai wa sai ten hta 《Wunpong》hkumhpa laika ko bang lang wa yu saga ai.
Hkumgong shingyang seng seng re tsom kun?
Mani sumsai byi hkyok grau htap ai n rai yi? Jinghpo mungdo nna sa ai re.
Ngai yu yang, mawat singga hpye ai mung htuk ai.
Jinghpo mungdo de nna sa ai shayi le
Lai wa sai ten hta, Mangshi nbungli gut ko mu htam yu ai, ya go nhton rung de du magam mu gunhpai nga ai San San
Soi palong hte da labu bu ai hpe she Jinghpo shayi zon non ai nrai yi? Yong go.
Nshon gyinsup hpung na ni le(Dem ai: Htoi Man)
Tem sha rai tsom ai
Myigrip mun she rong le
Buhpun palong nau n kap ai ni hpe hpang de dat ga, n rai yang nu num ni grai yu pot wa ma ai.
《Wunpong》hkumhpa laika go 1981ning shata 8 pro 1 ya shani shalat hpangai re. Laika shapro lakmat nambat 53-1028/I, shi go ya yang Miwa mung hta Jinghpo ni a tara shang ai hkumhpa hparat laika buk langai rai to nga ai, laning mi mali lang shapro nna, lado mi hta galang lang shaproga ai, daining du yang 136 lang shapro lai wasai.
《Wunpong》hkumhpa laika buk hta: Sumrai, ga shagop, kumyai, mabyin masa, htunghking ningli, labau lara, maumui mausa, machye machyang, shiga, sumla, datbung re laika ngau ni bang ga ai.
Laika ngau shagun jo hkringdat: 784655328@qq.com
Hkringdat: Sakhkung mungdo Mangshi Yungham gat lam 14-41,
《Wunpong》ka shinggyin hpung
Chyenan: 0692-2121820
Mu madu:Hpaudo Bok Tong
Zazek nambai:678400
地址:芒市勇罕街14-41号
德宏州文联《文蚌》编辑部


text:
Daw Shi
Nat Hte Lamu Kasa Ni A Lam
1. Lamu kasa ni a lam hpa majaw hkaja ra ai kun?
YEHOWA gaw shi a dinghku hte seng ai lam anhte hpe chye shangun mayu ai. Lamu kasa ni gaw Karai Kasang a nta masha ni re. Shanhte hpe “Karai Kasang a shadang sha ni” nga nna Chyum Laika hta tsun da ai. (Yoba 1:6) Lamu kasa ni hpa galaw ma ai kun? Lai wa sai aten hta, masha ni hpe gara hku karum ya wa sai kun? Ya mung anhte hpe naw karum ya lu ai kun?—Jahtum Matsing 8 hpe yu u.
2. Lamu kasa ni gara hku byin wa ai kun? Lamu kasa ni kade daram law ai kun?
2 Lamu kasa ni gara hku byin wa ai kun? Kolose 1:16 hta, Yehowa gaw, Yesu hpe hpan ngut ai hpang “sumsing lamu hte ginding aga hta yawng mayawng” hpe hpan ai ngu tsun da ai. Dai hta lamu kasa ni lawm ai. Lamu kasa ni kade daram law ai kun? Wan law law nga ai nga nna Chyum Laika hta tsun da ai.—Shakawn 103:20; Shingran 5:11.
3. Yoba 38:4-7 hta lamu kasa ni a lam hpa tsun da ai kun?
3 Mungkan hpe Yehowa n hpan shi yang, lamu kasa ni hpe shawng hpan ai ngu Chyum Laika hta tsun da ai. Mungkan hpe hpan ai shaloi, shanhte gara hku hkam sha ma ai kun? Shanhte grai kabu ai lam Yoba laika hta tsun da ai. Shanhte gaw kahkyin gumdin let Yehowa a amu hpe gun hpai nga ma ai.—Yoba 38:4-7.
LAMU KASA NI KARAI A MASHA NI HPE KARUM YA
4. Masha hpe lamu kasa ni myit lawm ai lam anhte gara hku chye lu ai kun?
4 Lamu kasa ni gaw shinggyim masha ni a lam, mungkan hte masha a matu Yehowa a yaw shada lam hpe chye mayu ma ai. (Ga Shagawp 8:30, 31; 1 Petru 1:11, 12) Adam yan Ewa gumlau mat ai shaloi, lamu kasa ni grai yawn ma ai. Ya aten hta mung, masha law law Yehowa a ga n madat ai hpe mu yang shanhte grai yawn ma ai. Raitim, masha langai myit malai lu nna Yehowa hpang de bai wa jang gaw shanhte grai kabu ma ai. (Luka 15:10) Karai Kasang hpe nawku nga ai ni hpe lamu kasa ni grai myit lawm ai. Yehowa gaw shi a mayam ni hpe makawp maga nna karum na matu, lamu kasa ni hpe shangun ai. (Hebre 1:14) Ga shadawn nkau mi hpe yu yu ga.
5. Lai wa sai aten hta lamu kasa ni gaw Karai Kasang a mayam ni hpe gara hku karum wa ai kun?
5 Sodom hte Gomora mare hpe jahten ai shaloi, Lawt hte shi a nta masha ni hpe hkye la na matu, lamu kasa lahkawng hpe Yehowa shangun wa ai. (Ningpawt 19:15, 16) Tsa ban law law lai mat wa ai hpang, myihtoi Daniela prat hta mung, lamu kasa ni gaw Daniela hpe karum ya wa ai. Shi hkanghkyi nhkun de jahkrat hkrum ai shaloi, “Karai Kasang gaw, shi a lamu kasa shangun nna, hkanghkyi ni a n-gup pat kau ya ai.” (Daniela 6:22) Bai nna, kasa Petru htawng hkrat ai shaloi lawt na matu, Yehowa gaw lamu kasa langai hpe shangun dat ai. (Kasa 12:6-11) Yesu mungkan ntsa nga ai shaloi mung, lamu kasa ni karum ya ai. Ga shadawn, shi hkalup hkam ngut ai hpang, “lamu kasa ni shi hpe galaw daw mu ai.” (Marku 1:13) Yesu rim hkrum na mahka, lamu kasa langai “shi hpe sa shalan ya” ai.—Luka 22:43.
6. (a) Ya aten hta mung lamu kasa ni gaw Karai Kasang a mayam ni hpe karum ya nga ai kun? (b) Ya anhte gara ga san ni a mahtai hpe chye lu na kun?
6 Ya aten hta, lamu kasa ni gaw masha ni a man dan pru ai lam n nga sai. Raitim, Karai Kasang gaw shi a mayam ni hpe karum na matu, lamu kasa ni hpe matut nna shangun nga ai. “Yehowa hpe hkrit kamyin ai ni a grup yin e, Shi a Lamu kasa dap jung nga nna, shanhte hpe mawai la mu ai” nga nna Chyum Laika hta tsun da ai. (Shakawn 34:7) Anhte hpe makawp maga ya na matu hpa majaw ra ai kun? Anhte hpe shoihpa jaw mayu ai atsam kaba ai hpyen ni nga ai majaw re. Shanhte gaw kadai ni rai a ta? Shanhte gara kaw nna sa wa ai kun? Shanhte shoihpa gara hku jaw lu ai kun? Dai ga san ni a mahtai lu na matu, Adam yan Ewa hpe hpan ngut ai hpang, byin wa ai lam ni hpe yu yu ga.
ANHTE N MU LU AI HPYEN NI
7. Satan hkalem ai majaw masha ni hpa galaw wa ma ai kun?
7 Lamu kasa langai mi gaw Karai Kasang hpe gumlau nna, kaga ni hpe uphkang mayu ai lam Daw 3 hta anhte hkaja wa sai. Shi hpe Nat Satan ngu Chyum Laika hta tsun da ai. (Shingran 12:9) Ewa hpe shi hkalem lu wa ai aten kaw nna, masha law law hpe mung hkalem wa ai. Dai majaw masha ni Karai Kasang hpe gumlau wa ma ai. Raitim, Abela, Enuk hte Noa zawn re ai nkau mi gaw Yehowa hpe sha sadi dung ma ai.—Hebre 11:4, 5, 7.
8. (a) Lamu kasa nkau mi n hkru ai nat gara hku byin wa ai kun? (b) N hkru ai nat ni hka sha-u ing ai kaw nna, asak lawt na matu hpa galaw ai kun?
8 Noa prat hta lamu kasa nkau mi gumlau nna, sumsing lamu hpe kau da let mungkan hta masha zawn nga wa ai. Hpa majaw kun? Shanhte gaw shinggyim num sha ni hte nga mayu ai majaw re ngu Chyum Laika hta tsun da ai. (Ningpawt 6:2 hpe hti u.) Raitim, lamu kasa ni dai zawn galaw ai gaw shut ai. (Yuda 6) Dai n hkru ai lamu kasa ni zawn dai aten hta masha law law mung, grai n hkru nna akyang hten za wa ai. Dai majaw, mungkan ting hpe hka sha-u ing nna, n hkru ai masha ni hpe jahten kau na matu, Yehowa dawdan wa ai. Raitim, sadi dung ai shi a masha ni hpe gaw hkye la wa ai. (Ningpawt 7:17, 23) N hkru ai lamu kasa ni gaw asak lawt na matu, lamu de bai lung mat wa ma ai. Dai n hkru ai lamu kasa ni hpe Chyum Laika hta nat ngu tsun da ai. Shanhte gaw, Satan a gumlau ai lam hta lawm na matu lata la ma ai majaw, Satan gaw shanhte a uphkang ai madu byin wa ai.—Mahte 9:34.
9. (a) Sumsing lamu de nhkru ai nat ni bai wa ai shaloi hpa byin ai kun? (b) Matut nna anhte hpa lam hkaja lu na kun?
9 Yehowa gaw dai gumlau ai nat ni hpe shi a nta masha hku nna, n hkap la sai. (2 Petru 2:4) Shanhte gaw masha hkum hpe n dagraw lu mat tim, “mungkan ga ting hpe hkalem” nga ding yang re. (Shingran 12:9; 1 Yawhan 5: 19) Shanhte gara hku hkalem nga ma ai hpe hkaja yu ga.—2 Korinhtu 2:11 hpe hti u.
MASHA HPE NAT NI HKALEM AI LAM
10. Masha hpe nat ni gara hku hkalem ai kun?
10 N hkru ai nat ni gaw masha hpe amyu myu hkalem nga ai. N hkru ai nat ni hte dingtawk (sh) nat sara zawn re ai ni kaw nna masha ni matut mahkai ma ai. Dai hku nat ni hte matut mahkai ai gaw nat hpe kam sham ai re. Raitim, Chyum Laika hta nat hte seng ai lam hpe koi ra ai ngu tsun da ai. (Galati 5:19-21) Hpa majaw kun? Jau gawng gaw dusat ni hpe rim na matu mahkam hkam ai zawn, nat ni gaw masha hpe rim na matu, hkalem ai ladat hpe lang ai.—Jahtum Matsing 25 hpe yu u.
11. Nat hpaji gaw hpa rai kun? Anhte hpa majaw koi ra ai kun?
11 Shanhte hkalem ai lam ni kaw nna langai gaw nat hpaji re. Dai gaw shingra tara hta jan ai atsam hpe jailang nna htawm hpang hte seng ai (sh) n chye lu ai hpe chye na matu shakut ai re. Masha nkau mi gaw shagan ni hpe yu ai, lamik kumla tam ai, lata maka yu ai baw ni galaw ma ai. Masha law law gaw dai lam ni galaw ai hpe shoihpa n nga ai ngu shadu ma ai. Raitim, shoihpa grai nga ai. Ga shadawn, gumhpan hpan ai ni hpe nat ni karum ya ai lam Chyum Laika hta tsun da ai. Kasa 16:16-18 hta numsha langai “gumhpan hpan” lu na matu, “nat” karum ya ai lam hpe mu lu ai. Nat hpe kasa Pawlu gawt kau ai majaw, numsha a gumhpan hpan lu ai atsam mung mat mat ai.
12. (a) Si mat ai ni hte matut mahkai ai gaw hpa majaw shoihpa nga ai kun? (b) Karai a mayam ni gaw nat hte seng ai htung ni hta hpa majaw n lawm ai kun?
12 Nat ni gaw masha hpe hkalem na matu, kaga ladat hpe mung jailang ma ai. Si mat ai ni shara ra kaw asak naw hkrung nga nna shanhte hte shaga mai ai, matut mahkai mai ai, shanhte gaw shoihpa jaw lu ai ngu anhte kam hkra shakut nga ai. Ga shadawn, masha langai gaw si mat ai masha hte matut mahkai na matu, si mat ai wa hte ga shaga lu ai nat shung ai wa zawn re ai ni hpang de sa ma ai. Dai wa gaw si mat ai masha a lam ni tsun dan nna si ai wa a nsen pyi shapraw dan na re. (1 Samuela 28:3-19) Makoi mayang htung law law mung si mat ai ni shara ra hta asak naw hkrung ai ngu ai makam masham hta sha madung da ma ai. Dai hta makoi mayang poi ni, myit dum poi ni, si ai ni a matu hkungga nawng ai zawn re ai ni lawm ai. Ndai zawn htung ni hta Hkristan ni n lawm ai majaw jinghku ni (sh) hting bu ni gaw shatan ai, mara shagun ai, n kam kanawn ai baw ni galaw chye ai. Si mat ai ni gaw shara ra hta asak n hkrung ai hpe Hkristan ni chye ai. Shanhte gaw anhte hpe n mai matut mahkai ai zawn, shoihpa mung n lu jaw ai. (Shakawn 115:17) Grai sadi ra ai. Nat ni (sh) si mat ai ni hte matut mahkai ai, nat hte seng ai htung ni hta shang lawm ai hpe galoi mung n galaw ga.—Tara Jahprang 18:10, 11 hpe hti u; Esaia 8:19.
13. Nat hpe hkrit wa ai ni hpa galaw lu wa ai kun?
13 Nat ni gaw masha ni hpe hkalem ai sha n ga, jahkrit mung jahkrit chye ai. Ya aten hta Satan hte shi a nat ni gaw, mungkan kaw nna Karai Kasang shanhte hpe yeng seng na matu, “nhtoi loi mi sha ngam sai” hpe chye ai majaw, daw sa ai lam hte n hkru ai lam ni hpe moi na hta grau galaw nga ai. (Shingran 12:12, 17) Raitim, masha law law gaw, nat ni hpe hkrit ai kaw nna lawt lu wa ma sai. Nat ni hpe hkrit ai kaw nna, shanhte gara hku lawt lu ai kun?
NAT NI HPE NINGHKAP LU AI LAM
14. Tsa ban langai na Hkristan ni zawn, nat ni kaw na lawt lu na matu anhte hpa galaw ra na kun?
14 Nat ni hpe gara hku ninghkap lu na hte koi lu na lam, Chyum Laika hta tsun da ai. Ga shadawn, Ehpesu masha nkau mi teng man ai lam n chye shi yang, nat ni hte matut mahkai ma ai. Dai kaw nna shanhte gara hku lawt lu wa ai kun? “Lakle mandan bau sha ga ai ni law law mung, shanhte a laika ni la sa nna, masha yawng a man e nat kau mu ai” nga nna Chyum Laika hta tsun da ai. (Kasa 19:19) Shanhte gaw Hkristan byin mayu ai majaw, mandan lakle hte seng ai laika buk yawng hpe jahten kau ma ai. Ya aten hta mung dai zawn galaw ra ai. Yehowa hpe nawku mayu ai ni gaw nat hte seng ai lam yawng hpe koi kau ra ai. Dai hta shoihpa n nga ai zawn masha ni shadu ai nat hpaji hpe n-gun jaw ai laika buk ni, magazin ni, pungding maka ni, ginsup ai lam ni, sumla hkrung ni hte mahkawn ni lawm ai. Nat a hpyen kaw nna, makawp maga na matu lang ai lakhpoi ni mung lawm ai.—1 Korinhtu 10:21.
15. Satan hte nat ni hpe anhte ninghkap lu na matu hpa naw galaw ra ai kun?
15 Ehpesu masha ni gaw, mandan lakle hte seng ai laika buk ni hpe jahten kau ngut nna shaning loi mi na ai hpang pyi, “n hkru n hkra ai nat” ni hpe naw “gasat” ra ai lam kasa Pawlu tsun wa ai. (Ehpesu 6:12) Shanhte a laika buk ni hpe wan nat kau ngut tim pyi, nat ni gaw shanhte hpe shoihpa jaw na matu, naw shakut nga ma ai. Dai majaw shanhte hpa galaw na matu naw ra ai kun? “N hkru n hkra ai wa a wan pala nlang hte hpe sat dang kau lu na, makam masham ngu ai n-gang hpe lang kahtap nga mu” ngu Pawlu tsun wa ai. (Ehpesu 6:16) Majan hta n-gang gaw hpyen la langai hpe makawp maga ya ai zawn, makam masham gaw anhte hpe makawp maga ya ai. Yehowa anhte hpe makawp maga lu ai lam, anhte tsep kawp kam sham yang, Satan hte nat ni hpe ninghkap lu na re.—Mahte 17:20.
16. Yehowa hpe kam sham ai lam grau ngang kang wa hkra gara hku galaw lu na kun?
16 Yehowa hpe kam sham ai lam, grau ngang kang wa hkra anhte hpa galaw ra ai kun? Chyum Laika hpe shani shagu hti ra ai. Anhte hpe makawp maga ya na matu, shi hpe kamhpa ra ai. Yehowa hpe kamhpa ai lam ngang kang yang, Satan hte nat ni anhte hpe shoihpa jaw lu sana n re.—1 Yawhan 5:5.
17. Nat a shoihpa kaw nna makawp maga hkrum na matu hpa naw galaw ra ai kun?
17 Ehpesu na Hkristan ni hpa naw galaw ra ai kun? Shanhte gaw nat kam sham ai ni hte hpring ai mare hta nga ma ai. Dai majaw, “ahkying ladaw shagu hte hta e akyu hpyi” na matu Pawlu tsun wa ai. (Ehpesu 6:18) Shanhte hpe Yehowa aten shagu makawp maga ya na matu akyu hpyi ra ai. Anhte mung gara hku kun? Nat kam sham ai ni hte hpring nga ai mungkan ga hta anhte asak hkrung nga ai majaw, Yehowa makawp maga ya na matu akyu hpyi ra ai. Hpyi ai shaloi shi a amying gang nna hpyi ra ai. (Ga Shagawp 18:10 hpe hti u.) Yehowa hpe matut nna akyu hpyi yang, Satan a shoihpa kaw nna anhte lawt lu hkra shi karum ya na re.—Shakawn 145:19; Mahte 6:13.
18, 19. (a) Satan hte nat ni hpe anhte gara hku awng dang lu na kun? (b) Hpang na daw hta gara ga san a mahtai hpe chye lu na kun?
18 Nat hte seng ai lam yawng hpe yeng seng kau nna, anhte hpe makawp maga ya na matu Yehowa hpe kamhpa yang, Satan hte nat ni hpe ninghkap lu na re. Shanhte hpe anhte n hkrit ra ai. (Yaku 4:7, 8 hpe hti u.) Yehowa gaw nat ni hta grau nna atsam kaba ai wa re. Shi gaw Noa prat hta shanhte hpe ari jaw wa ai. Htawm hpang hta gaw yawng hpe jahten kau sana re. (Yuda 6) Anhte langai hkrai sha gasat nga ai n re ai hpe dum u. Yehowa gaw anhte hpe makawp maga ya na matu shi a lamu kasa ni hpe shangun ai. (2 Hkawhkam 6:15-17) Satan hte nat ni hpe Yehowa a karum shingtau lam hte anhte awng dang lu na gaw teng sha re.—1 Petru 5:6, 7; 2 Petru 2:9.
19 Satan hte nat ni a majaw yakhkak ai lam ni byin nga ai. Raitim, ya du hkra Karai Kasang shanhte hpe hpa majaw n yeng seng shi ai kun? Ndai ga san a mahtai hpe hpang na daw hta chye lu na re.


text:
Shawng n’nan lang Kachin Democratic Party, KDP, woi awn nna Simsa Lam Ningmu Jahpaw sharin hpawng hpe Manmaw mare kaw lahkawng ya galaw sai re.
‘Peace Education Training’ ngu ai gabaw hte May 29-30 Hotel Paradise e galaw ai hta mungshawa-hpyendap ganawn mazum lam, Jinghpaw mungmasa labau hte Myen mungmasa labau ni hpe KDP pati ningbaw Duwa Gumgrawng Awng Hkam hku nna tsun dan bawngban ai lam galaw sai re.
NCA, mungdan ting gap hkat jahkring ga sadi hte mungdan gadaga kaw galaw ai simsa lam mahkrum madup labau ni hpe ISDP (Institute for Security and Development Policy) hte MMEC (Myanmar Minerva Education Center), masha ni lit la bawngban wa sai re.
Shanglawm ai ni kaw nna pru wa ga san ni ntsa mung jawm bawngban ai lam ni galaw wa sai re.
Ndai lamang hpe KDP woi awn ai hte, Sweden mungdan Stockholm daju ISDP hte Yangon daju MMEC yan, ja gumhpraw hte lakjet hku garum madi shadaw ai re.Lai wa sai 2011 ni shanglawt majan kalang bai byin wa ai kaw nna Jinghpaw mungdaw kata simsa lam hten mat ai re. Raitim simsa lam hpaji jaw wunkat ni hpe Jinghpaw Mungdaw kata nga ai mare ninghtawn (myu-ne)18 chyam hkra matut galaw sa na hkyen nga ai lam, KDP ningbaw Duwa Gumgrawng Awng Hkam tsun ai re.
Popular
Latest
- KIO Ndau Shabra Laika, August 30 2010 (KNG TV) 31 Jan 2014
- 17 lang na Nhkum Hpunau ni a Manau Poi - 2010 (Ndau Laika) 7 Apr 2010
- 2008 'Jinghpaw Share Shagan' (Sawk Madun Laika) 25 Dec 2008
- 2010 Nov. 7 Myen Mung Ralata Poi Ntsa AKSYU A Ndau (Ndau Laika) 3 Nov 2010
- 2011 January 10 Shatapru Manau Poi gara hku galaw na da law? (ningmu) (Ningmu) 30 Dec 2010


text:
KASA LAIKA
Kasa 1
1 Yesu gaw, shi a lata la ai kasa ni hpe, chyoi pra ai Wenyi hte ga matsun hkang da ngut nna, ntsa de shalun la hkrum ai nhtoi du hkra,
2 galaw dan ai hte, sharin shaga wa ai yawng mayawng a lam, shawng na laika hta ngai hpajang da se ai, Htawhpilu e:
3 shi gaw nni nkri hkrum ai hpang, shi hkum chyahkrung hpe, kam ging ai sakse law law hte shanhte hpe madun dan nna, Karai Kasang a mungdan lam hkai dan let, nhtoi mali shi ya laman e, shanhte kaw shi hkum sa pru dan dan di mu ai.
4 Shing rai rau hpawng nga yang, shi shanhte hpe, Yerusalem kaw na n pru ai sha, nanhte ngai kaw na na la ai, Wa a ga ndat hpe a la nga mu, nga nna hkang da nga ai:
5 ga ndat dai gaw, Yawhan gaw hka hte baptisma jaw ai; nanhte chyawm gaw nhtoi gade n na yang, Chyoi pra ai Wenyi hta baptisma hkam la lu na ma rin dai, nga ai, rai nga ai.
6 Dai rai nna, naw hpawng nga ma yang shanhte gaw, Madu e, dai Mungdan Israela masha ni hpe, ndai aten e bai de ya na rai sa ni? ngu nna shi hpe san mu ai.
7 Shi gaw, Wa gaw shi a hpung dagu hte, hkang tawn ai aten hte ahkying ladaw hpe, nanhte chye shara n nga ai:
8 rai ti mung, Chyoi pra ai Wenyi nanhte a ntsa e du jang, nanhte n-gun atsam lu la na ma rin dai rai nna, nanhte gaw Yerusalem mare hte Yuda mung ting, Samari mung hte lamu ga htum hkra, nye a sakse ni tai na ma rin dai, ngu nna shanhte hpe tsun mu ai.
9 Ndai tsun nga yang, shanhte yu nga ninglen shi hpe ntsa de shalun la ai rai nna, sumwi gaw shanhte a man na shi hpe magap la mat wa ai.
10 Shi lung mat wa nna, shanhte lamu de naw azi yu nga yang, yu mu, hpraw tu ai hpun palawng bu hpun ai marai lahkawng, shanhte a makau e tsap pru nna,
11 Galile masha ni e, hpa rai lamu de naw dawng yu nga myit ta? Nanhte a man na sumsing lamu de shalun la ai wa, dai Yesu gaw, nanhte mu nga yang sumsing lamu de wa ai zawn, dai hku bai du na ra ai, ngu nna tsun mu ai.
12 Shaloi shanhte gaw, Yerusalem mare hte laban nhtoi sa ram sha gang ai Tsanlun bum kaw nna, Yerusalem de bai wa ma ai.
13 Du wa ma yang shanhte nga nga re ai ntsa gawk de lu wa ma ai: dai ni gaw, Petru Yawhan, Yaku, Andre Hpilip hte Htawma Barhtolume hte Mahte, Alhpe a kasha Yaku, Zelutu ngu ai Simun hte, Yaku a kasssha Yuda hte rai ma ai.
14 Shanhe nlang hte gaw, numsha ni hte Yesu a kanu Mari hte mung, shi a kanau hte hte mung, myit langai sha hte akyu hpyi shaja let nga nga ma ai.
15 Dai nhtoi hte yang, masssha latsa e hkun daram rai hpawng nga ai kahpu kanau ni a kaang e Petru rawt tsap nna,
16 Hpu nau ni e, Yesu hpe rim la ai ni e woi shawng ai wa Yuda hpe lakap nna, moi Dawi a n-gup hta Choi pra ai Wenyi tsun da ai laika gaw dik wa lu na rai sai.
17 Kaning rai nme law, dai wa gaw anhte hta hti lawm nna, ndai sara aya hta shi hte seng ai kumhtaw lu la nu ai.
18 ( Dai wa gaw n ding n man ai hku na shabrai hte ga dachyawk langai mi lu la nna, nhtang chyaw di hkrat si ai hte kan ga nna, shi a pu nlang ayai mat sa lu ai.
19 Dai lam hpe Yerusalem na ni nlang chyee wa ma sai; dai rai nna, ga dachyewk dai hpee sshanhte a ga hku, akela dama ngu nna shamying mu ai; dai gaw, Sai ga, ngu ai, rai nga ai. )
20 Daai lam gaw Shakawwn Kungdawn laika hta, Shi a htingra katsi katsang rai mat u ga, Dai hta kadai mung n nga mu ga, ngu nna mung; bai, Shi a aya hpee masha kaga lu la u ga, nga nna mung, rawng nga ai.
21 Dai re ai majaww, Yawhan baptisma nnan jaw ai kaw nna, anhte kaw na shalun la ai du hkra, Madu Yesu anhte hte,
22 rau hkawm rau sa ai nhtoi hte ting, anhte hte kanawn nga ai wa langai mi gaww, aanhte hte rau, shi a bai rawt wa ai lam, sakse wa tai na ra ai, ngu wu ai.
23 Shaloi shanhte gaw Yustu mying hkawt mying ai, Barsaba ngu ai yosep yan Mahtia hpee san da mu ai.
24 Shing rai shanhte akyu hpyi ma ai gaww, Yawng mayawng a myit masin chyee chyang ai Madu e, Yuda gaw shi hte seng ai shara de wa mat na nga,
25 kau da ai shi a sara aya hte kasa ahkang hpee, kadai lu la na gaww, ndai yan hta gara mahtang hpe nang lata la ai madun ya mi, nga nna hpyi ma ai.
26 Shaloi shanhte hpaida hte lata nna, dai hpaida gaw Mahtia hta ang wa ai : dai kaw nna shi gaw dai kasa shi langai hta shang lawm wa ai.


text:
Shayi Shanan Nsen
Prat madang dep rawt jat wa ai hte maren, rap ra ai lam nnga kahtet kamawt gali galaw kyin dut yak hkak ai lam ni hte kanyi kanga byin taw nga ai Mungkan hta, myu shayi madang gaw, ka ang hkup jan nga taw sai.
Ngwi pyaw sim sa ai Mungkan bai byin wa lu na matu, gawgap ai hta myu shayi ni a galaw lu ai atsam gaw, grai ahkyak la nga ai.
Dai ni na Mungkan kaw myu shayi madang grau law ai hte maren, bungli mung grau law dik galaw nga ma ai. Raitim myu shayi ni galaw ai lam ni gaw n dan n leng sha rai taw nga ai.
Ginhka hkrum ai hte dip tawn hkrum ai lam ni hpe lu hparan yang sha, myu shayi ni a madu galaw lu ai ahkang hte galaw lu ai atsam ni rawt jat wa lu na hku rai nga ai.
Dai ginhka hkrum ai lam kaw na lawt lu na matu hte, madu a galaw lu ai ahkang lu na matu, myu shayi ni hta, mung masa lam, sut masa lam, shinggyim masha ni hpe akyu jaw ai myit jasat hpaji hparat, sha wang myit kaba hte kung kyang ai lam ni nga ra nga ai.
Dai rai nna, anhte myu shayi ni grai shakut shaja ra ai majaw, anhte KWAT ni jut mi hku nna sha hpyi garum lu na matu, myu shayi hte myu shadang sha ni n-ginhka hkat ai sha rau chye ganawn let, ra ai bungli ni hpe chye chyawm galaw hparan mat wa lu na matu, myu shayi hte myu shadang sha ni hpe rau Intern jawm sharin ya mat wa ga ai.
Dai hta n-ga maigan mungdan de bungli sa galaw na pru sa wa ai Jinghpaw Wunpawng myu sha ni ru yak jam jau hkrum ai ni hpe dang di ai made garum la lu na matu yaw shada let, KWAT kaw nna, “Migrant Program” hpe hpaw tawn let, garum shingtau la nga saga ai.
Anhte Jinghpaw Wunpawng amyu sha ni yawng myit hkrum ra ai ngu ai hpe madung dat let, gahkyin gumdin hkawm sa wa ga.
Lahtaw Nang Yin
Editor
Shayi Shanan Newsletter
Kachin Women’s Association Thailand.
Click here to download full newsletter.


text:
Sumpra Bum Na Jawng Ni Kaw Jawng Sr/Srn Ndu Ai A Majaw Jawngma Ni Yahkak Hkrum Nga
Sumbra Bum na Hpaji Jawng ni kaw Jawng Sr/Srn ni hpe shara htawt sit galai gachyai ai hta Jawng Sr/Srn malai bai du wa ai majaw Jawngma ni yakhkak hkrum nga ai hpe na chye lu ai.
Sumpra Bum Lahta Tsang jawng kaw tsang (10) jawngma ni hpe laika sharin ya nga ai English hte Chemistry subject sharin ai Sr/Srn ni shara htawt sit galai gachyai ai kaw  Sr/Srn nnan ni ndu wa shi ai lam, lawu tsang kaw sharin ya nga ai Sara langai kani lu sha ai a majaw manghkang byin nga ai lam, Zai Wa Yang jawng hte Hkyindu kawng jawng kaw mung Sr/Srn nnan ni ndu wa ai a majaw jawngma ni laika sharin ai lam hta yakhkak hkrum nga ai re nga nna Sumbra Bum na Hpung Sara langai tsun ai.
Ndai mabyin manghkang hte seng nna Jinghpaw mungdaw Hkringmang daju hte Hpaji hkringmang rung ni hpe mung shana da sai raitim ya du hkra Sara ni ndu wa shi ai re hpe chye lu ai.
Tsang (10) jawngma ni a matu English hte Chemistry gaw grai ahkrak ai subject re, shata mi daram laika nlu sharin yang gaw laika grai hpang hkrat na hpe Jawngma Kanu Kawa ni myitru myit tsang nga ma ai hpe na chye lu ai.
By Pan Lawng Pan